






























Z á p i s n i c a


zo 4. mimoriadneho zasadnutia Mestského zastupiteľstva mesta Trnava, volebného obdobia 2022 – 2026, ktoré sa uskutočnilo 29. februára 2024 v konferenčnej miestnosti trnavskej radnice













Mestské zastupiteľstvo mesta Trnava


Z á p i s n i c a

zo 4. mimoriadneho zasadnutia Mestského zastupiteľstva mesta Trnava, volebného obdobia 2022 – 2026, ktoré sa uskutočnilo 29. februára 2024 v konferenčnej miestnosti trnavskej radnice



Na rokovaní prítomní:
                  21 poslancov Mestského zastupiteľstva mesta Trnava
                  Ing. Monika Černayová, hlavná kontrolórka mesta
                  Ing. Katarína Koncošová, PhD., prednostka mestského úradu
                  4 vedúci odborov mestského úradu 
                  1 novinár                    
                  2 občania



Návrh programu:

a/   Otvorenie
b/   Určenie overovateľov
      Zloženie pracovného predsedníctva
      Zloženie návrhovej komisie   
      Schválenie návrhu programu rokovania a zmeny návrhu programu

1.1   Návrh Všeobecne záväzného nariadenia, ktorým sa dopĺňa  VZN č. 57 v znení  VZN č. 258, VZN č. 334, VZN č. 385, VZN č. 403, VZN č. 405, VZN    č. 472, VZN č. 473, VZN č. 479, VZN č. 498, VZN č. 534, VZN č. 567, VZN     č. 580, VZN č. 586, VZN č. 599 a VZN č. 606 O územnom pláne centrálnej mestskej zóny Trnava 
1.2  Návrh Všeobecne záväzného nariadenia, ktorým sa mení a dopĺňa VZN      č. 466, v znení VZN č. 467, VZN č. 469, VZN č. 478, VZN č. 484, VZN č. 489, VZN č. 493, VZN č. 496, VZN č. 512, VZN č. 513, VZN č. 522, VZN č. 533, VZN č. 549, VZN č. 553, VZN č. 559, VZN č. 568, VZN č. 569, VZN č. 570, VZN      č. 576, VZN č. 598 a VZN č- 605 o Územnom pláne mesta Trnava a o regulatívoch a limitoch využívania územia a zásad pre ďalší rozvoj mesta Trnava
       2.  Majetkové záležitosti 
              2.1  Nadobudnutie obchodného podielu v spoločnosti s ručením obmedzeným UI IPD Development s. r. o.
           2.2  Kúpa nehnuteľností, Coburgova ulica, Trnava
         2.3  Zmena uznesenia MZ č. 747/2021 z 21.9.2021      k  majetkovoprávnemu  usporiadaniu pozemkov pod verejnoprospešnou stavbou „Prepojenie  cyklotrasy Trnava Štrky —   s cyklotrasou  Bohdanovce - Špačince“
        3.   Rekapitulácia uznesení
              Z á v e r    
	
	

	
	

		
	



	


       Rokovanie 4. mimoriadneho zasadnutia Mestského zastupiteľstva mesta Trnava vo volebnom období 2022 – 2026 viedol  JUDr. Peter Bročka, LL.M.,  primátor mesta. Na rokovaní privítal poslancov mestského zastupiteľstva i ostatných prítomných. 
     Uviedol, že rokovanie bolo zvolané v súlade s čl. 4 ods. 2 Rokovacieho   poriadku Mestského zastupiteľstva mesta Trnava

       Skonštatoval, že na rokovaní je prítomných 19 poslancov; rokovanie bolo uznášaniaschopné. V priebehu rokovania sa zvýšil počet na 21.
       Z neúčasti na mimoriadnom rokovaní sa ospravedlnili poslanci Mgr. Ing. Marián Galbavý, PhDr. Eva Nemčovská, PhD., MPH. a niektorí poslanci nahlásili neskorší príchod. 
       
        Overená bola zápisnica z 8. riadneho zasadnutia Mestského zastupiteľstva mesta Trnava konaného 13. februára 2024, ktorej overovateľmi boli poslanci PhDr. Katarína Ďurková, PhD. a Ing. Marián Schwarz. Za overovateľov vystúpila poslankyňa Ďurková, ktorá skonštatovala, že v zápisnici overovatelia nenašli žiadne nezrovnalosti a zápisnicu podpísali.  

        Za overovateľov zo 4. mimoriadneho zasadnutia mestského zastupiteľstva boli určení poslanci MZ, opätovne PhDr. Katarína Ďurková, PhD. a Ing. Marián Schwarz.

       Pracovné predsedníctvo bolo zložené v súlade s čl. 7 ods. 10 Rokovacieho poriadku Mestského zastupiteľstva mesta Trnava. 

       Návrh uznesení predkladala mestskému zastupiteľstvu návrhová komisia, ktorej zloženie pre mimoriadne zasadnutie bolo v zložení : Ing. Katarína Koncošová, PhD., predsedníčka a členovia - vedúci odborov JUDr. Igor Kršiak a JUDr. Jana Tomašovičová.
   
       Návrh programu rokovania mestského zastupiteľstva bol v súlade s § 12 ods. 4 zákona č. 369/1990 Zb. o obecnom zriadení v znení neskorších predpisov zverejnený na úradnej tabuli i webovom sídle mesta; k dispozícii ho mali i poslanci spolu s materiálmi.
       Mestská rada mesta Trnava na mimoriadnom zasadnutí dňa 26. februára 2024 pripomienky k návrhu programu rokovania nemala. 

        Na rokovaní mimoriadneho zasadnutia mestského zastupiteľstva k návrhu programu rokovania neboli zaznamenané žiadne návrhy poslancov na úpravu programu. 

       Následne prebehlo hlasovanie k návrhu programu rokovania mestského zastupiteľstva.

       Hlasovalo sa o návrhu programu, ktorý bol zverejnený, ku ktorému  hlasovaním (za 20, proti 0, zdržal sa 1, nehlasoval 0) bolo prijaté uznesenie MZ č. 367. 

       Predsedajúci skonštatoval, že takto schválený program sa stáva záväzným pre celý priebeh rokovania mimoriadneho Mestského zastupiteľstva mesta Trnava. 
       Poslanci mestského zastupiteľstva pristúpili k prerokovaniu schváleného programu rokovania 4. mimoriadneho zasadnutia Mestského zastupiteľstva mesta Trnava.   
 

Materiál č. 1.1
[bookmark: _Hlk17375570]Návrh všeobecne  záväzného nariadenia, ktorým sa mení a dopĺňa VZN č. 57       v znení VZN č. 197, VZN č. 258, VZN č. 334, VZN č. 385, VZN č. 403, VZN č. 405, VZN č. 472, VZN č. 473, VZN č. 479, VZN č. 498, VZN č. 534, VZN č. 567, VZN č. 580, VZN č. 586, VZN č. 599 a VZN č. 606 o Územnom  pláne  Centrálnej mestskej zóny Trnava
Spravodajca: Ing. arch. Ondrej Horváth
	
Mesto  Trnava  -  orgán   územného  plánovania,   ktorý obstaral  územnoplánovaciu  dokumentáciu  je v zmysle  §  30  ods.1  zákona  č.  50/1976 Zb. o územnom plánovaní a stavebnom poriadku  v znení neskorších predpisov  povinný sledovať,  či  sa  nezmenili  územno-technické,  hospodárske alebo   sociálne  predpoklady,  na   ktorých  základe   bola  navrhnutá  koncepcia  organizácie územia. V prípade, že príde k  zmene  predpokladov  alebo aj na základe verejnej požiadavky,  orgán  územného    plánovania   obstará     doplnok   alebo   zmenu územnoplánovacej dokumentácie.
[bookmark: _Hlk4151621] Orgán územného plánovania v súlade s odporúčaniami príslušných orgánov mesta Trnava obstaral Zmenu Centrálnej mestskej zóny 06/2023 Územného plánu mesta Trnava v znení neskorších zmien v rozsahu:
· Lokalita C -   Doplnenie regulatívov presvetľovania podkroví v CMZ. O zmenu  požiadal Krajský pamiatkový úrad v Trnave. KPÚ Trnava má v pláne tento rok spracovať niektoré zmeny v Zásadách ochrany pamiatkového územia z roku 2012. Predbežne sa to týka textovej časti zásad ochrany – časti Strešná krajina, ktoré boli už zapracované do regulatívov ÚPN CMZ Trnava v Zmene 01/2019. Keďže tieto pripravované zmeny v zásadách je potrebné zlaďovať s platným ÚPN CMZ, bolo preto vhodné pripravovanú zmenu zásad rovno odkomunikovať a zapracovať do platného  ÚPN CMZ Trnava tak, aby paralelne mohli začať platiť tieto zmeny v Zásadách ochrany pamiatkového územia ako aj v ÚPN CMZ Trnava. Konkrétne budú regulatívy konkrétnejšie upresňovať spôsob presvetľovania striech formou strešných okien a vikierov v rámci celej CMZ pre jednotlivé stupne ochrany A, B a C s tým, že sa ešte bude rozlišovať či ide o národnú kultúrnu pamiatku, pamätihodnosť alebo ostatné objekty na ktoré sa nevzťahuje žiadna pamiatková ochrana.     
· Lokalita D -  Úprava a doplnenie regulatívov vymedzenia jednotlivých priestorov v MPR a CMZ podľa miery zachovania pamiatkového fondu. Spracovanie tejto zmeny si vyžiadala jednak zmena v lokalite C – Doplnenie regulatívov presvetľovania podkroví v CMZ Trnava pre lepšie definovanie a inú filozofiu stanovovania spôsobu presvetľovania podkroví v  CMZ tak, že podstatným pre stanovenie formy presvetlenia nie je uličný priestor ale blok zástavby. Taktiež bol dôvodom pre úpravu a  doplnenie regulatívov vymedzenia jednotlivých priestorov ich nedostatočné vyjadrenie formou zatriedenia len do uličných priestorov. Takto sa mohlo stať že jeden objekt, ktorý mal fasády orientované do dvoch uličných priestorov  a  podľa miery prísnosti regulatívov boli tieto uličné priestory zaradené do iných stupňov prísnosti ochrany, mal do každého uličného priestoru objekt iné regulatívy, čo je neprípustné v rámci jednej stavby. Do textovej časti ÚPN CMZ bude preto doplnený výkres, ktorý bude na území celej  CMZ stanovovať jednotlivé stupne ochrany A, B a C pre celú CMZ mesta v blokoch tak ako sa to osvedčilo už v pôvodnom ÚPN CMZ schválenom MZ mesta Trnava v roku 1994.      
· Lokalita E - Zmena objemovej regulácie objektu na Orolskej ulici (parc.č. 661, 662, 656/1 – 2). O zmenu územného plánu na Orolskej ulici požiadala spoločnosť VJ INVEST, s.r.o., Trnava, ktorá plánuje prestavať a nadstavať jestvujúci 2-podlažný objekt slúžiaci v súčasnosti výlučne pre obchod a služby na Orolskej ulici, na bytový dom s priestormi pre obchod a služby na prízemí objektu. V danom prípade dôjde k zmene objemových regulatívov zástavby na pozemku parc.č. 656/1. Jestvujúci dvojpodlažný objekt bude nadstavaný o jedno plnohodnotné nadzemné podlažie a jedno ustúpené podlažie s výmerou polovice nadstaveného podlažia. To znamená, že objekt bude štvorpodlažný, so štvrtým podlažím ustúpeným. Pre realizáciu predloženého zámeru bude potrebné zmeniť územný plán. Zmeny budú premietnuté hlavne do výkresovej časti. Funkčnú plochu (B 01 – mestotvorná polyfunkcia) nie je potrebné meniť.
· Lokalita F -  Zmena objemovej regulácie objektu na Ul. B.S. Timravy (parc.č. 6313/2 – 3). O zmenu územného plánu na ulici B.S. Timravy požiadal investor Q 100, s.r.o., B.S.Timravy 2/2393, 917 01 Trnava, ktorý plánuje na pozemku parc.č. 6313/2, 6313/3 (LV č.5229) novostavbu bytového domu. Podľa Územného plánu mesta Trnava tvoria súčasť CMZ a podľa aktualizovaného znenia z roku 2009 v znení neskorších zmien a doplnkov a jeho záväznej časti vyhlásenej VZN č. 466 je predmetné územie bloku vedené vo funkčnej ploche B.01. a je určené pre mestotvornej funkcii s primárnou funkciou pre občiansku vybavenosť mestotvorného charakteru s možnosťou kombinácie s vhodnými doplnkovými funkciami, najmä bývaním. Na predmetných pozemkoch parc. č. 6313/2 a 6313/3, ktoré sú súčasťou CMZ, je v zmysle Územného plánu CMZ Trnava riešená zástavba v zadnom dvorovom krídle pozemku priečne cez celú šírku pozemku s nadväznosťou na navrhovaný objekt bytového domu na susednej parcele č.6314/2. Objekt má 3 nadzemné podlažia + jedno ustúpené. Takáto forma zástavby však nie je akceptovateľná, nakoľko koliduje s jestvujúcou administratívno-skladovou budovou na severnej strane na parc.č.6312, ktorá je cca 1,5-2,0m od hranice pozemku a budova umiestnená v súlade s ÚPN CMZ by ju z veľkej časti úplne zatienila. 
Novonavrhovaný bytový dom je na pozemkoch situovaný tak, aby spĺňal podmienky napojenia na susedný, na južnej hrane pozemku situovaný novonavrhovaný bytový dom Rezidencia B. S. Timravy. Je navrhnutý v pôdorysnom tvare písmena Y tak, aby spĺňal svetlotechnické kritéria pre kvalitné bývanie a svojou polohou negatívne neovplyvňoval okolie, vrátane Hotela IMPIQ a administratívno-skladového objektu spoločnosti Holand Invest, a. s. 
Budova úplne kopíruje výškové úrovne stavby Bytový dom Rezidencia B.S.Timravynavrhnutej na parc.č.6314/2. Má 3 nadzemné podlažia + 1 ustúpené na 4.NP. 
· Lokalita G - Zmena regulatívu zástavby územia prieluka Hlavná – Vajanského (parc.č. 733, 734, 735).  O zmenu ÚPN CMZ Trnava požiadal súkromný investor a zároveň majiteľ pozemku. Predmetom navrhnutého riešenia je zohľadnenie presného zamerania dotknutého územia (polohopisné a výškopisné zameranie terénu a jeho sklonu) a jestvujúcich susediacich objektov tak, že sa reálne upresňuje stanovenie výšky odkvapu / rímsy navrhovaného objektu a upravuje podlažnosť v priestore Vajanského ulice, pričom sa zachováva jeho základné celkové objemové vymedzenie stanovené aktuálnym ÚPN CMZ Trnava.
· Lokalita H -   Obnova a dostavba objektov na Ul. Halenárska – Múzejné nám. (parc.č. 563/1 - 4). O zmenu ÚPN CMZ Trnava požiadali  súkromní investori a zároveň majitelia pozemkov pod navrhovanou stavbou. Predmetom navrhnutého riešenia je zohľadnenie požiadaviek na zvýšenie časti uličného krídla do Halenárskej ulice z jedného podlažia s podkrovím na 2 nadzemné podlažia s podkrovím a doplnenie, resp. rozšírenie dvojpodlažnej hmoty krídla s podkrovím orientovaného do Múzejného námestia o dvojpodlažné krídlo s podkrovím do dvorovej časti.
Po verejnom prerokovaní zmeny územného plánu v zmysle platnej legislatívy a obdržaní kladných stanovísk dotknutých orgánov samosprávy, štátnej správy, orgánov, organizácií, právnických a fyzických subjektov, vyhodnotenia pripomienok a vydaní súhlasného záverečného stanoviska Okresného  úradu Trnava, odboru výstavby a bytovej politiky, oddelenia územného plánovania podľa § 25 zákona č. 50/1976 Zb. v znení noviel, zákona o územnom plánovaní a stavebnom poriadku, predmetnú zmenu schvaľuje Mestské zastupiteľstvo mesta Trnava. 
Na základe horeuvedených skutočností odbor územného rozvoja a koncepcií odporúčal mestskému zastupiteľstvu schválenie predkladanej zmeny.

	      Návrh Všeobecne záväzného nariadenia bol zverejnený v zmysle § 6 ods. 3 a 4 zákona SNR č. 369/1990 Zb. o obecnom zriadení v znení neskorších predpisov a Všeobecne záväzného nariadenia č. 154, ktorým sa určuje postup pri prijímaní a vyhlasovaní VZN v znení VZN č. 176 a VZN č. 216.
	      Lehota na pripomienkovanie návrhu VZN bola stanovená od 15.1.2024 do     25.1.2024.
	      V určenej lehote boli k nemu uplatnené tri pripomienky. 

       Mestská rada mesta Trnava sa hlasovaním stotožnila so stanoviskom spracovateľa materiálu a odporučila:
a/ pripomienku vznesenú Ing. Antonom Kollárom pod por. č. 1 neakceptovať
b/ pripomienku vznesenú Ing. Antonom Kollárom pod por. č. 2 neakceptovať
c/ pripomienku vznesenú Ing. Antonom Kollárom pod por. č. 3 neakceptovať.

Rozprava:
     Ing. Jaroslav Holeček, PhD, Dr. h. c., poslanec MZ – nemal pripomienky k samotnému návrhu zmien, ktoré predniesol pán Horváth. Mal však jednu vážnu pripomienku k spoločnému, záverečnému ustanoveniu, ktoré sa objavuje v tomto, ale i následnom VZN. Preto pripomienka bude patriť k obidvom VZN ako takým, lebo je to rovnaké. Lebo sa ide vypúšťať prechodné ustanovenie § 12, na str. M4/1/1/7, v časti III. Osobne si myslí, že ideme zavádzať retroaktivitu, jedna vec a druhá, chce upozorniť a bude hlasovať proti. Nie preto, že návrhy by neboli v poriadku, ale pre toto ustanovenie, ktoré nie je v poriadku a je protiprávne. A čítal si, že pani Slušná dala proti tomu pripomienku k tomu druhému nariadeniu, aby neboli prijaté a jej zdôvodnenie bolo napísané, že sa jedná o účinky nepravej retroaktivity a že je na to uznesenie Najvyššieho súdu SR odobrené Ústavným súdom, že v prípade že sa prijme takéto rozhodnutie VZN, že je to vlastne zákon, ktorý by mal zabezpečiť, že ak sa začne nejaké konanie podľa platného VZN, tak sa nemôže meniť nejakým iným VZN. Ešte raz zopakoval, že nemá pripomienky k tomu, čo bolo predložené pánom Horváthom, ale k tomu, čo už povedal. Môže to viesť k rôznym špekuláciám alebo k niečomu, čo je protiprávne. Svoju pripomienku opätovne zopakoval a žiadal to z tejto i ďalšej VZN vypustiť a VZN v tejto časti ponechať tak ako boli. Ak by mu spracovateľ povedal, prečo to tak je, rád si to nechá vysvetliť. 
      JUDr. Peter Bročka, LL.M., primátor mesta - pre ozrejmenie situácie podotkol, že je jasné o akú pripomienku ide a požiadal predkladateľa o identifikáciu textu a čísla strany, na ktorej sa nachádza.           
      Ing. arch. Ondrej Horváth, vedúci odboru – reagoval na pripomienku poslanca Holečka. Uviedol, že táto pripomienka bola prediskutovaná aj na stavebnej komisii a tak isto aj na mestskej rade. Toto znenie bolo pripravované v spolupráci s odborom právnym a paradoxne na základe stanoviska nášho nadriadeného orgánu, okresného úradu. Požiadal kolegu Kršiaka, ktorý bol spracovateľom tejto konkrétnej časti, aby to znenie bližšie priblížil. 
       JUDr. Igor Kršiak, vedúci odboru – snažil sa dosť polopatisticky ako sa ustanovil ten právny názor, aby sme normu pre územné plánovanie a územnoplánovacie regulatívy mali správnu a vykonateľnú. Aj samotná pripomienka, ktorá bola daná pani Santovou, bola trošku zmätočná, pretože pokiaľ Ste ju čítali, alebo mali možnosť konzultovať, odvoláva sa na právny nález, teda na ustanovenie najvyššieho súdu, ktoré hovorí práve to, čo sa snažíme zavádzať práve tým, že sa vypustia tieto prechodné ustanovenia. Ako keby nám dáva za pravdu, ale záver z toho vyvodila taký, že jednoducho mali by sme to zachovať. Z hľadiska toho historického sa tieto prechodné ustanovenia dostali do všeobecne záväzných nariadení, či už centrálnej mestskej zóny, ale aj celkového územného plánu mesta, skôr z dôvodu usledovania stavebného konania. Stavebné konanie sú veci, či už územného alebo stavebného konania, ktoré sú začaté a z hľadiska určitej právnej istoty, alebo očakávania účastníkov konania, tak je vhodné, aby mali istotu, že za akých podmienok začali tieto konania, tak za takých by mali aj skončiť. Neplatí to tak úplne v prípade územného plánovania a budem sa snažiť povedať aj konkrétne veci prečo. 
V prvom rade skúsim odkázať na zákon o správnom konaní, ktorý sám hovorí, že správny orgán má sám rozhodovať podľa skutočností a právnych noriem, ktoré sú platné v čase vydávania rozhodnutí a to znamená, ako keby nemal správny orgán, v tomto prípade stavebný úrad rozhodovať podľa nejakého územného plánu, ktorý ste už zmenili v zmysle nejakej zmeny územného plánu, či už z hľadiska funkčných alebo priestorových regulatívov. Toto vyplýva zo samotného § 3 ods. 1, ktorý hovorí, že „správne orgány postupujú v konaní  v súlade so zákonmi a inými právnymi predpismi.“ Ďalej to vyplýva aj z § 46, ktorý hovorí, že „rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, že musí vychádzať zo spoľahlivo zisteného stavu veci ...“. Znova odkazuje na zákonné ustanovenie. Správny orgán by mal rozhodovať nie podľa zrušeného právneho stavu, v tomto prípade podľa pôvodného územného plánu, ale podľa nového územného plánu. 
A nakoniec, v rámci zákona o správnom konaní to hovorí aj § 63, že „pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia“. To znamená, ako keby nemal posudzovať predchádzajú stav, ale jedine platný právny stav a to aj bez ohľadu na dobromyseľnosť tých nárokov, ktoré účastník toho konania očakáva v tom konaní.
Plynulo prešiel do ďalšej právnej normy, ktorá odôvodňuje náš postup. Ide o zákon o územnom plánovaní a stavebnom poriadku, kde vo všeobecnosti platí, že územné plánovanie je vlastne zavádzanie verejného záujmu do života mesta. Verejný záujem väčšinu spočíva v tom, že meníme alebo zavádzame nejaké priestorové alebo funkčné regulatívy, t. z., že nemali by sme v rámci územného plánovania sledovať nejaké súkromné záujmy, alebo statky, ale verejné záujmy a verejný priestor. T. z., že regulatívy územného plánu majú sledovať tento stav. To úzko súvisí aj so zákonom o obecnom zriadení, kde v podstate vy, ako mestské zastupiteľstvo, všeobecne záväzným nariadením prijímate územný plán ako orgán územného plánu alebo schvaľujete jeho zmeny.
Ešte raz sa vrátil k prechodným ustanoveniam. Tak ako v tomto prípade ako boli naformulované, hľadeli skôr nie na ten územnoplánovací význam, alebo charakter, rovná sa verejný záujem, ale skôr na ten stavebno-technický charakter prebiehajúcich stavebných konaní, ktoré sa súkromný záujem, či už fyzických osôb alebo developerov, atď.  
Treba tu potom spomenúť aj samotný stav, ten právny nález, úsudok najvyššieho súdu, na ktorý sa odvoláva aj pani Santová vo svojej pripomienke a teda to uznesenie Najvyššieho súdu SR a tam treba jednoznačne povedať to, čo tam je skonštatované, čoho by sme sa mali aj my držať a následne to odcitoval: „ Je potrebné zdôrazniť, že územné plánovanie má prospektívny charakter, rieši a upravuje vzťahy do budúcnosti tak, aby mohlo dochádzať k rozvoju daného územia. Ak bol územný plán prijatý vo forme všeobecne záväzného právneho predpisu, tak sa stal prameňom práva a momentom jeho účinnosti nastávajú účinky nepravej retroaktivity tak, že ešte neprávoplatne ukončené stavebné konania nesmú byť v rozpore s jeho záväznou časťou.“ T. z., že tento názor najvyššieho súdu hovorí, že práve tie prechodné ustanovenia, ktoré máme, zavádzajú túto nepravú retroaktivitu, t. z. ako keby mali dobehnúť tie konania v zmysle predchádzajúceho právneho stavu, ktorý sme medzičasom zrušili. 
A úplne na záver povedal názor nášho nadriadeného orgánu, ktorý spomínal aj pán Horváth, a s ktorým bola práve táto záležitosť konzultovaná. A práve presne z tých dôvodov, ktoré už uviedol, dali odporúčajúce stanovisko, že pri tvorbe nových všeobecne záväzných nariadení týkajúcich a územného plánu mesta, ako i centrálnej mestskej zóny, uvedené prechodné ustanovenie navrhujú zrušiť, lebo to komplikuje aplikáciu prijatých regulatívov. Zhruba povedané, že každý účastník územného alebo stavebného konania, či už v rámci verejného prerokovania, či už v rámci zverejneného návrhu VZN alebo pripomienkového konania VZN majú možnosť oboznámiť sa s tým, že  v prípade ich konania dochádza k zmene funkčných alebo priestorových regulatívov, ktoré môžu ovplyvniť ich konanie a práve v tomto procese sa majú ohlásiť, že to koliduje s ich zámermi. Ale my, ako orgán územného a stavebného plánovania nemôžeme sledovať ich záujem či už v územnom alebo stavebnom konaní, pretože by sme nevedeli ako dlho môže tento zámer môžeme sledovať. 
Práve odporúčanie paušálne zrušiť prechodné ustanovenie je zámerom VZN. A naopak, v prípade, že by došlo k takej zmene územnoplánovacích regulatívov,  na ktorých by malo mesto nejaký verejný záujem, ich zachovať, tak práve preto by to mali riešiť prechodné ustanovenia, že by sme podržali platnosť týchto regulatívov aj v prípade ich zmeny. Ale ani nie tak prechodnými ustanoveniami ako odkladom účinnosti príslušnej časti VZN, t. z. , že by účinnosť takejto zmeny nastala neskôr, pokiaľ by bol spôsobilý čas, aby dobehli konania, na ktorých má mesto verejný záujem. 
Z hľadiska toho právneho názoru je odvážne tvrdiť, že vypustením prechodných a záverečných ustanovení je nezákonné. Návrh všeobecne záväzného nariadenia považuje za legitímny a korektný. 
       Ing. Jaroslav Holeček, PhD, Dr. h. c., poslanec MZ – s faktickou pripomienkou. Poďakoval za informáciu a uviedol, že informácia pána Kršiaka je takáto a svoje stanovisko uviedol vo vyjadrení.  Vysvetlenie najvyššieho súdu chápe, že by sa nemalo stať, že keď sa niečo začne, malo by to tak aj pokračovať. Vy mi vysvetľujete niečo iné, že by to tak nemalo byť. Ja som si povedal svoj názor, vy právne vysvetlenie. Zoberie to tak a v hlasovaní sa vyjadrí. 
       Mgr. Rastislav Mráz, poslanec MZ – s faktickou pripomienkou. Osobne zdieľa podobný názor ako kolega Holeček. Podľa mňa nepravá retroaktivita má 
svoje miesto v správnom konaní ako takom, ale chcel požiadať vedúceho o zaslanie stanoviska nadriadeného orgánu.    


        Predsedajúci položil otázku, či sa plénum stotožňuje so spracovateľom k vyhodnoteniu pripomienok k návrhu nariadenia, o ktorých by sa hlasovalo spoločne alebo niektorý z poslancov trvá na osobitnom hlasovaní? 
       Nikto z poslancov iný návrh na spôsob hlasovania k pripomienkam nevzniesol.
        
       Hlasovaním (za 18, proti 0, zdržali sa 3, nehlasoval 1) sa mestské zastupiteľstvo stotožnilo s vyhodnotením pripomienok spracovateľa a mestskej rady – tri pripomienky vznesené k návrhu nariadenia neakceptovať.   
       Hlasovaním (za 18, proti 1, zdržali sa 3, nehlasoval 0) bolo prijaté uznesenie MZ č. 368, ktorým bolo prijaté Všeobecne záväzné nariadenie č. 629 v zmysle prerokovávaného materiálu.




Materiál č. 1.2
Návrh všeobecne záväzného nariadenia, ktorým sa mení a dopĺňa VZN č. 466, v znení VZN č. 467, VZN č. 469, VZN č. 478, VZN č. 484, VZN č. 489, VZN č. 493, VZN č. 496, VZN č. 512, VZN č. 513, VZN č. 522, VZN č. 533, VZN č. 549, VZN 553, VZN č. 559, VZN č. 568, VZN č. 569, VZN č. 570, VZN č. 576, VZN č. 598 a VZN č. 605 o Územnom pláne mesta Trnava a o regulatívoch a limitoch využívania územia a zásad pre ďalší rozvoj mesta Trnava
Spravodajca:  Ing. arch. Ondrej Horváth

Stavebný úrad je povinný pri svojej rozhodovacej pôsobnosti riadiť sa platným právnym poriadkom Slovenskej republiky, vrátane všeobecne záväzných nariadení mesta a § 37 ods. 1 zákona č. 50/1976 Zb. o územnom plánovaní a stavebnom poriadku.
S odkazom na § 37 ods. 1 stavebného zákona sa uvedeným rozumie aj použitie územného plánu stavebným úradom ako podkladu pre vydanie územného rozhodnutia v znení účinnom ku dňu vydania administratívneho rozhodnutia.
Pokiaľ počas priebehu konania príde k zmene územnoplánovacej dokumentácie, stavebník by sa mal dozvedieť o prijímaní novej územnoplánovacej dokumentácie a vedieť, že bude mať vplyv na jeho stavebné zámery a konanie samotné. Stavebník má v procese zmeny územného plánu vždy dostatok príležitostí oboznámiť sa s návrhom plánovaných zmien a vedieť, že vzhľadom na pripravované zmeny sa môžu vyskytnúť problémy, ak aj nie v aktuálnom konaní o umiestnení stavby, tak prípadne v nasledujúcom stavebnom konaní, a zároveň tak má možnosť ovplyvniť aj samotnú prípravu a prerokovanie územného plánu alebo jeho zmeny, a to aj svojimi pripomienkami podľa § 6 ods. 4 zákona č. 369/1990 Zb. o obecnom zriadení.
Z pohľadu legislatívneho očakávania je preto dôvodné, že stavebný úrad je v čase priebehu konania vo veci vydania územného rozhodnutia viazaný aktuálne platnými pravidlami stanovenými územným plánom, resp. aktuálnymi zmenami a doplnkami územného plánu. Spornou sa môže javiť skutočnosť, či v danom prípade je potrebné uprednostniť ochranu dobromyseľne nadobudnutých práv alebo verejný záujem, ktorý reprezentuje nová územnoplánovacia dokumentácia. S ohľadom na zákonnú povahu a význam územnoplánovacej dokumentácie pre územie mesta možno prijať názor, že prednosť svedčí verejnému záujmu, nakoľko primárnym cieľom nie je rozhodovanie o právach a povinnostiach konkrétnej osoby (navrhovateľa, stavebníka), ale určenie podmienok a regulatívov využitia pozemku (územia), podmienok umiestnenie stavby alebo požiadaviek na obsah projektovej dokumentácie.
Ponechaním režimu prechodných ustanovení v znení VZN by sa naďalej udržal režim prechodného spolupôsobenia dvoch právnych úprav. Správny orgán má rozhodovať podľa skutočností a právnych noriem existujúcich v čase vydania rozhodnutia (napr. § 65 ods. 3 Správneho poriadku, § 217 ods. 1 Civilného sporového poriadku), preto by mal rešpektovať aj prípadnú zmenu územného plánu a v nej prejavený verejný záujem, t. j. vydať územné rozhodnutie v súlade s platným právom, nie podľa zrušených právnych predpisov.
V záujme navodenia potreby ochrany právnej istoty jednotlivca a stability právnych vzťahov založených právoplatným rozhodnutím orgánu verejnej správy a predvídateľnosti rozhodovania štátnych orgánov, navrhujem vypustenie prechodných ustanovení takto všeobecne obsiahnutých v texte VZN a ponechať posudzovanie platnosti právneho stavu platného v čase vydania konkrétneho administratívneho rozhodnutia.
U neukončených konaniach, kedy zmena územnoplánovacej dokumentácie vo vzťahu k danej veci nebude napĺňať záujem na udržaní verejného záujmu, odporúčame riešiť výlučne vo vzťahu k nastúpeniu účinnosti príslušnej právnej úpravy, t. j. dátumom účinnosti zmeny územného plánu.
MsÚ - odbor územného rozvoja a koncepcií odporúčal schváliť zrušenie prechodných ustanovení.
Komisia územného rozvoja, dopravy a životného prostredia MZ bola informovaná o návrhu zrušenia prechodných ustanovení vo VZN 466, v znení neskorších VZN o Územnom pláne mesta Trnava a o regulatívoch a limitoch využívania územia a zásad pre ďalší rozvoj mesta Trnava, ktoré hlasovaním odporučila schváliť. 

	     Návrh Všeobecne záväzného nariadenia bol zverejnený v zmysle § 6 ods. 3 a 4 zákona SNR č. 369/1990 Zb. o obecnom zriadení v znení neskorších predpisov a Všeobecne záväzného nariadenia č. 154, ktorým sa určuje postup pri prijímaní a vyhlasovaní VZN v znení VZN č. 176 a VZN č. 216.
	     Lehota na pripomienkovanie návrhu VZN bola stanovená od 23.11.2023 do 3.12.2023.
	     V určenej lehote bola k nemu uplatnená 1 pripomienka. 

       Mestská rada mesta Trnava sa stotožnila so stanoviskom spracovateľa materiálu a odporučila:
a/ pripomienku vznesenú pani Emíliou Santovou pod por. č. 1 neakceptovať.

       Na rokovaní mestského zastupiteľstva k materiálu pripomienky neboli vznesené.
       Hlasovaním (za 17, proti 3, zdržali sa 2, nehlasoval 0) sa mestské zastupiteľstvo stotožnilo s vyhodnotením pripomienok spracovateľa a mestskej rady – pripomienku vznesenú k návrhu nariadenia neakceptovať.   
       Hlasovaním (za 17, proti 3, zdržali sa 2, nehlasoval 0) bolo prijaté uznesenie MZ č. 369, ktorým bolo prijaté Všeobecne záväzné nariadenie č. 630 v zmysle prerokovávaného materiálu.




Materiál č. 2.1
Nadobudnutie obchodného podielu v spoločnosti s ručením obmedzeným 
UI IPD Development s.r.o. 
Spravodajca:  JUDr. Igor Kršiak

Mestské zastupiteľstvo mesta Trnava na svojom zasadnutí dňa 12.12.2023 prerokovalo návrh majetkového a investičného zámeru Mesta Trnava v lokalite bývalého Cukrovaru a uznesením č. 331 odporučilo nadobudnúť vlastníctvo k dotknutým nehnuteľnostiam v lokalite bývalého Cukrovaru formou prevodu obchodného podielu ako celku obchodnej spoločnosti UI IPD Development s.r.o., so sídlom Šafárikovo nám. 4, 811 02  Bratislava, IČO: 45 887 675, v majetkovej podstate ktorej bude vymedzený nehnuteľný majetok, za predpokladanú celkovú cenu 4 081 720 eur.
Základnou úlohou Mesta Trnava v zmysle zákona č. 369/1990 Zb. o obecnom zriadení v znení neskorších predpisov pri výkone samosprávy je starostlivosť o všestranný rozvoj jej územia a o potreby jej obyvateľov (§1). Súčasne má mesto majetok obce zveľaďovať a zhodnocovať a vo svojej celkovej hodnote zásadne nezmenšený zachovať (§8).
V záujme rozšírenia územia mesta a jeho rozvoja má mesto záujem o kúpu nehnuteľností s dôrazom na pozemky v zmysle tohto materiálu a tak prispieť k rozšíreniu nehnuteľného majetku vo vlastníctve mesta ako samosprávneho celku pre účely jeho ďalšieho investičného a mestského rozvoja v dotknutej časti mesta.
Nadobudnutím „vlastníctva“ obchodnej spoločnosti mesto získa v rámci štruktúr mesta podnikateľskú platformu, ktorá bude vhodná do budúcna na zabezpečovania projektovej a investičnej prípravy rozvojových území mesta, energetický manažment a pod.. 
Využitím uvedenej spoločnosti tak bude mesto efektívne a hospodárne optimalizovať investičné náklady mesta, vrátane daňovej optimalizácie týchto nákladov.
Funkčné regulatívy záujmového územia podľa ÚP mesta Trnava sú:
V zmysle platného ÚPN mesta Trnava a jeho záväznej časti vyhlásenej VZN č.466 so zapracovanými neskoršími zmenami a doplnkami je predmetné územie riešené v návrhu ako funkčná plocha B 01 – mestotvorná polyfunkcia – viď výkres C.02 Regulatívy územného rozvoja, link:
https://www.trnava.sk/userfiles/download/attachment2/ourak/ourak_UPN_2013_C02_v_01-09-2023.pdf
https://www.trnava.sk/userfiles/download/attachment2/ourak/ourak_vzn_466_zmeny_2023-04-25.pdf
Ukazovatele intenzity využitia územia sú definované pre príslušnú funkčnú plochu je na str. 98 – 102 predmetného VZN.
Okrem toho je potrebné rešpektovať Čl. 16a Osobitných regulatívov a limitov na str.136 – 146 tohto VZN.
Súčasťou tejto funkčnej plochy sú aj komunikácie. Na východnej  a západnej strane sú to dve obslužné komunikácie. V strede územia vedie cez územie hlavná pešia trasa ako verejný priestor v pokračovaní Štefánikovej ulice smerom severným. 
Predmetné územie je riešené podrobnejšie aj ako súčasť Územného plánu zóny. Posledná Zmena  ÚPN zóny Cukrovar 01/2019 bola schválená MZ mesta Trnava uznesením č.320/2020, dňa 11.2.2020.
Predmetná časť je v zmysle Zmeny 01/2019 ÚPN zóny Cukrovar riešená ako plocha pre objekty mestotvornej polyfunkcie a občianskeho vybavenia s dvomi obslužnými komunikáciami a to na východnej a západnej strane a v doplnku s pešími  trasami vo vnútri územia. ÚPN zóny rieši aj pešiu nadzemnú lávku od Zeleného kríčka ponad komunikácie Zelený kríčok a Rybníkovu do areálu Cukrovaru.
Z hľadiska zástavby sú na vymedzenej ploche riešené 2 hmoty (objekty s výškou 4 nadzemných podlaží s ustúpeným 5. nadzemným podlažím, z východnej strany je hmota zástavby na východnej strane riešená s 5 nadzemnými podlažiami.
Presný rozsah, výška a usporiadanie zástavby je zrejmé z vybraných výkresov ÚPN zóny Cukrovar, ktoré sú v prílohe.
Vymedzenie regulačných priestorov a určenia zastavovacích podmienok
Mesto Trnava, mestský úrad obstaral spracovania finančnej a majetkovo-právnej analýzy (due dilligence) pre účely nadobudnutia obchodného podielu spoločnosti UI IPD Development s.r.o. (IČO: 45 887 675) ako spoločnosti, v ktorej majetku budú dotknuté nehnuteľnosti a ktorej 100% obchodný podiel má záujem nadobudnúť Mesto Trnava.
Finančná due diligence bola vykonaná na základe nasledovných dokumentov: 
· Hlavná kniha k 31.12.2023 a k 31.12.2022
· Denník účtovných prípadov za rok 2023
· Zostava dlhodobého majetku k 31.12.2023
· Karty majetku k 31.12.2023
· Dohoda o novácii zo dňa 30.03.2011, Dodatky č. 1,2,3 a 4
· Zmluva o odpustení dlhu z 17.10.2023
· Zápisnice zo zasadnutí valného zhromaždenia, ktoré sa uskutočnili počas roka 2023
· Prvotné doklady za rok 2023 (výberovým spôsobom)
· Inventarizácie vybraných účtov majetku, záväzkov a vlastného imania k 31.12.2023
· Predbežná účtovná závierka k 31.12.2023 (súvaha, výkaz ziskov a strát)
· List vlastníctva č. 14324, k. ú. Trnava
V rámci finančnej analýzy (due dilligence) boli posúdené:
· ukazovateľ bežnej a okamžitej likvidity, podľa ktorého by účtovná jednotka mala byť schopná svojim krátkodobým finančným majetkom uhradiť svoje krátkodobé záväzky. Vyššia hodnota ukazovateľa celkovej likvidity podniku vo všeobecnosti vyjadruje vyššiu pravdepodobnosť zachovania platobnej schopnosti podniku.
· hodnota čistého pracovného kapitálu, ktorá dosahuje kladnú hodnotu, čo znamená, že suma obežného majetku je vyššia ako suma krátkodobých záväzkov. Výška čistého pracovného kapitálu je významným indikátorom platobnej schopnosti podniku, t. j. schopnosti podniku hradiť svoje záväzky
· ukazovatele rentability, pričom najdôležitejší spôsob zhodnotenia efektívnosti podnikateľskej činnosti je pomer celkového zisku a výšky podnikových ekonomických zdrojov, ktoré boli vynaložené na jeho dosiahnutie. Doba splatnosti krátkodobých záväzkov vyjadruje dĺžku obdobia, za ktoré je podnik schopný pri svojom finančnom potenciáli splatiť existujúce záväzky. Ak má spoločnosť dlhú dobu splatnosti záväzkov z obchodného styku, tento stav spravidla signalizuje problémy v likvidite
· ukazovateľ celkovej zadlženosti, ktorý charakterizuje finančnú stabilitu podniku. Zadlženosť vyjadruje skutočnosť, že podnik používa na financovanie svojej činnosti okrem vlastných zdrojov aj cudzie zdroje
· koeficient samofinancovania, podľa ktorého majetok účtovnej jednotky je v prevažnej miere krytý vlastnými zdrojmi účtovnej jednotky
· ukazovateľ úrokového krytia, ukazovateľ podkapitalizovania, ktorými sa posudzuje možný úpadok spoločnosti
· Tamariho rizikový index a Altmanovo Z-score
V zmysle uvedených ukazovateľov možno predpokladať, že podnik je finančne stabilný, zadlženosť účtovnej jednotky je na nízkej úrovni a  analyzovaná účtovná jednotka sa zaraďuje medzi podniky so stredným rizikovým indexom s dobrou finančno-ekonomickou situáciou.
Závery z vykonanej finančnej due dilligence:
Spoločnosť vznikla v roku 2010 pod menom Slovensko-čínske vinice, s.r.o.  za účelom vybudovania spoločného vinárskeho podniku s partnerom z Číny. Nakoľko nedošlo k realizácii projektu zo strany partnera z Číny bolo rozhodnuté, že sa zmení zameranie spoločnosti. Spoločnosť bude slúžiť ako SPV (Special purpose vehicle – t.j. špeciálna projektová spoločnosť) pri zamýšľaných developerských projektoch skupiny United Industries, a.s.
Došlo k očisteniu účtovníctva o záväzky a pohľadávky spojené s predchádzajúcim zameraním spoločnosti. V tejto súvislosti bol tiež zmenený názov spoločnosti na UI IPD Development, s.r.o a došlo k zmenám konateľov spoločnosti.
Takmer 85 % z celkového majetku spoločnosti tvoril dlhodobý hmotný majetok v hodnote 1.443.947,28 €, ktorý zahŕňal pozemky a stavby. 
Uvedený majetok bol vložený do spoločnosti ako nepeňažný vklad do ostatných kapitálových fondov spoločníkom spoločnosti. Ročný odpis stavieb predstavoval sumu 253,33 €. Spoločnosť nemala uvedený majetok poistený.
Obežný majetok tvoril 15,37 % z celkového majetku spoločnosti v hodnote 262.256,77 €. Obežný majetok bol tvorený krátkodobými pohľadávkami (260.387,21 €) a finančnými účtami (1.869,56 €). Najväčší podiel na krátkodobých pohľadávkach predstavovala pohľadávka voči Daňovému úradu v sume 254.743,68 € (nadmerný odpočet za 12/2023). 
Vlastné imanie spoločnosti bolo vo výške 1.700.540,52 € čo predstavovalo 99,67% z celkových pasív spoločnosti. Vlastné imanie spoločnosti bolo tvorené základným imaním (3.000.000,00 €), ostatnými kapitálovými fondmi (1.698.920,00 €), neuhradenou stratou minulých rokov (-2.313.179,57 €) a výsledkom hospodárenia za účtovné obdobie 2023 (- 85.200,20 €).
Záväzky tvorili iba 0,33 % celkových pasív spoločnosti. Zadlženosť účtovnej jednotky bola na nízkej úrovni. Pomer vlastného imania a záväzkov bol k 31.12.2023  v hodnote 300,26. Z uvedeného vyplýva, že spoločnosť nebola v kríze.
Výnosy za rok 2023 boli dosahované iba z úrokov vyplývajúcich z poskytnutej pôžičky spoločnosti Shebo Winery, a.s. V priebehu roka 2023 došlo k odpusteniu poskytnutej pôžičky a jej príslušenstva na základe Dohody o odpustení dlhu zo dňa 17.10.2023. Účtovaný bol odpis istiny pôžičky a súvisiacich úrokov celkovo v sume 698.986,68 €. Uvedený nedaňový odpis pohľadávky zároveň tvoril najväčšiu položku nákladov, a to konkrétne 99,89 % celkových nákladov. 
Základné právne východiská súvisiace s nadobudnutím obchodného podielu:
Podľa ust. § 8 ods. 4) zákona č. 390/1990 Zb. o obecnom zriadení (ďalej „zákon o obecnom zriadení“) majetok obce možno použiť najmä na verejné účely, na podnikateľskú činnosť a na výkon samosprávy obce.
Podľa ust. § 9 ods. 2 písm. f) zákona o majetku obcí obecné zastupiteľstvo schvaľuje vklady majetku obce do majetku zakladaných alebo existujúcich obchodných spoločností.
Podľa ust. § 11 ods. 4) zákona o obecnom zriadení obecné zastupiteľstvo rozhoduje o základných otázkach života obce, najmä je mu vyhradené určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním.
Z citovaných zákonných ustanovení preto vyplýva:
· majetok obce môže byť použitý ako vklad do obchodnej spoločnosti (napr. aj na pristúpenie obce ako nového spoločníka), ako aj majetkovým vstupom do už existujúcej obchodnej spoločnosti,
· mestské zastupiteľstvo musí takýto vklad schváliť uznesením,
· obecné zastupiteľstvo rozhoduje o základných otázkach života obce, pričom mu je najmä vyhradené určovať zásady hospodárenia a nakladania s majetkom obce a s majetkom štátu, ktorý užíva, a schvaľovať najdôležitejšie úkony týkajúce sa tohto majetku a kontrolovať hospodárenie s ním,
· výkladom ust. § 9 ods. 2 písm. f) zákona o majetku obcí je možné vyvodiť záver, že ak obec môže pristúpiť ako nový spoločník do existujúcej spoločnosti, rovnako tak môže nadobudnúť tento obchodný podiel v existujúcej spoločnosti v rozsahu 100% a stať sa tak jediným spoločníkom už existujúcej spoločnosti,
V zmysle ustanovení Obchodného zákonníka prevod obchodného podielu sa uskutočňuje nasledovne:
1) o prevode obchodného podielu spoločníka v spoločnosti rozhoduje, resp. k tomuto prevodu udeľuje súhlas valné zhromaždenie spoločnosti (prípadne jediný spoločník vykonávajúci pôsobnosť valného zhromaždenia),
2) po udelení súhlasu s prevodom obchodného podielu spoločníka na tretiu osobu, tieto dva subjekty (prevádzajúci a nadobúdateľ obchodného podielu) uzatvoria zmluvu o prevode obchodného podielu, na základe ktorej nadobúdateľ/pristupujúci spoločník nadobúda obchodný podiel v spoločnosti v takom rozsahu v akom ho prevádzajúci prevádza v zmysle súhlasu valného zhromaždenia spoločnosti, pravosť podpisov zmluvných strán musia byť na zmluve osvedčené notárom,
3) uzavretiu zmluvy o prevode obchodného podielu medzi prevádzajúcim a nadobúdateľom – mestom predchádza súhlas (schválenie) mestského zastupiteľstva,
4) súhlas (rozhodnutie) mestského zastupiteľstva je prejavom vôle, ktorý sa tvorí a prejavuje uznesením mestského zastupiteľstva,
5) uznesenie mestského zastupiteľstva vyvolá právne účinky iba vtedy, ak spĺňa formálne a meritórne náležitosti:
a) z uznesenia musí byť zrejmé, aký prevod obchodného podielu sa schvaľuje, v ktorej spoločnosti, kto tento prevádzaný obchodný podiel prevádza a následne nadobúda (mesto), v akej výške a za akú cenu
b) obsahom uznesenia schváleného mestským zastupiteľstvom by mali byť tie isté náležitosti ako ich vyžaduje zmluva o prevode obchodného podielu v zmysle príslušných ustanovení Obchodného zákonníka.
Uznesenie MZ tak musí obsahovať:
a) identifikáciu zmluvných strán
b) identifikáciu spoločnosti, v ktorej sa obchodný podiel prevádza
c) výšku základného imania obchodnej spoločnosti, v ktorej sa obchodný podiel prevádza
d) pomer vkladu obchodného spoločníka k základnému imaniu spoločnosti
e) vyhlásenie nadobúdateľa (mesta), že pristupuje k spoločenskej zmluve spoločnosti, v ktorej nadobúda obchodný podiel
f) v prípade odplatného prevodu – nadobúdaciu cenu obchodného podielu.
Právna a majetková due dilligence bola spracovaná na predmetné nehnuteľnosti ako také a jednak na prevádzaný obchodný podiel / samotnú spoločnosť, v ktorej sa obchodný podiel nadobúda, a to v nasledovnom rozsahu:
1. posúdenie histórie titulu nadobudnutia nehnuteľností, súčasne aj každý jeden prevod, ktorý predchádzal nadobudnutiu týchto nehnuteľností (min. 3 posledné prevody, celkovo prevody min. 10 rokov spätne)
1. posúdenie histórie nehnuteľností za účelom zistenia:
· rizika súdnych sporov, ktorých predmetom sú nehnuteľnosti, 
· rizika reštitučného konania, ktorého predmetom sú nehnuteľnosti
· rizika vydania neodkladného opatrenia na nehnuteľnosti (zákaz nakladania s nehnuteľnosťami),
· rizika exekučného konania a daňového exekučného konania, ktorých predmetom sú nehnuteľnosti,
· rizika právnych vád nehnuteľností (ťarchy, vecné bremená, práva tretích osôb),
1. preverenie spôsobu úhrady kúpnej ceny za nehnuteľnosti – rozsah a spôsob úhrady kúpnej ceny
1. preverenie práv tretích osôb spojených s nehnuteľnosťami – ťarchy, nájomné vzťahy, zmluvy a pod..
1. preverenie obsahu spoločenskej zmluvy, podmienok prevodu obchodného podielu v danej spoločnosti, ako aj oboznámenie sa a preverenie ďalšej korporátnej dokumentácie,
1. preverenie prevádzajúceho spoločníka, najmä riziká exekučných konaní, insolvenčných konaní a iných rizikových konaní, ktoré by obmedzovali spoločníka na prevod obchodného podielu.
V rámci právnej due dilligence súvisiacej s nadobudnutím nehnuteľnosti, ako aj obchodného podielu v spoločnosti bola predložená a posúdená korporátna dokumentácia:
· zakladateľské dokumenty, korporátne dokumenty spojené s nehnuteľnosťami, účtovná dokumentácia
· história listu vlastníctva a nadobúdacia dokumentácia spojená s predmetnými nehnuteľnosťami
· lustrácia aktívnych/pasívnych sporov prevádzajúceho.
Odporúčania z vykonanej právnej due dilligence:
Z posúdenia obsahu predložených listín, dokumentov a poskytnutých informácií možno prijať nasledovné závery a odporúčania:
· prvá evidencia vlastníckeho práva k nehnuteľnostiam je v roku 1979, ako vlastník bol evidovaný Čs. štát– Cukrovar Petra Jilemnického n. p., Trnavsky cukrovar a. s., 
· zmena vlastníctva nastala v roku 1992, kedy nehnuteľnosti od štátu nadobudla spoločnosť  Trnavská spoločnosť, a. s.
· následne prevody vlastníckeho práva k nehnuteľnostiam sa uskutočnili medzi personálne a majetkovo prepojenými subjektami, preto v zmysle uvedeného je vhodné do návrhu Zmluvy o prevode obchodného podielu za účelom potvrdenia skutočnosti, že samotné prevody vlastníckeho práva k nehnuteľnostiam sa uskutočnili, akoby išlo o právne vzťahy medzi nezávislými osobami, zakomponovanie vyhlásenia, resp. poskytnutia záruky od prevádzajúceho obchodného podielu, že spoločnosť-vlastník ku dňu podpisu Zmluvy o prevode obchodného podielu dodržiavala zásady transferového oceňovania vo vzťahu ku všetkým obchodom so spriaznenými osobami,
· s ohľadom na ustálenie a vyhodnotenie rizík prípadných uplatnených reštitučných nárokov, ako aj z dôvodu absencie niektorých vyjadrení príslušných správnych orgánov k uplatneným reštitučným nárokom na nehnuteľnosti, v návrhu Zmluvy o prevode obchodného podielu za účelom eliminácie prípadných následkov takýchto nárokov mesto navrhuje záväzok na strane prevádzajúceho, že ak sa preukáže takýto prípadný nárok, ktorý bude právnou vadou, tak túto právnu vadu je povinný prevádzajúci obchodného podielu odstrániť v primeranej lehote na svoje náklady, zároveň ak túto vadu neodstráni, mestu vzniká nárok na odstúpenie od Zmluvy o prevode obchodného podielu, ak k odstráneniu takejto vady nedôjde. V prípade ak mesto pred odstúpením od Zmluvy o prevode obchodného podielu poskytlo plnenie, t.j. odplatu za obchodný podiel, vnikne mu taktiež nárok na vrátenie takéhoto plnenia ako dôsledok odstúpenia od Zmluvy o prevode obchodného podielu
· z dôvodu vylúčenia pochybnosti vo vzťahu k riadnemu preukázaniu úhradu kúpnej ceny za stavby a pozemky sa odporúča, aby v Zmluve o prevode obchodného podielu spoločnosť United Industries a.s. ako prevádzajúci obchodného podielu poskytne záruku, že spoločnosť je oprávnená s nehnuteľnosťami riadne nakladať, že nehnuteľnosti nadobudla riadnym spôsobom a že tento nadobúdací titul (vyhlásenie vkladateľa nepeňažného vkladu do kapitálového fondu) k nehnuteľnostiam netrpí žiadnymi vadami, a zároveň aj predchádzajúce nadobúdacie tituly nemajú žiadne vady, pričom ak sa preukáže opak, uvedené sa považuje za vadu, s ktorou sú spojené nároky mesta obdobne tak, ako sú uvedené vyššie
· z predložených listín a vyjadrení prevádzajúceho obchodného podielu nevyplýva existencia práv tretích osôb, aj napriek uvedenému reálnu, skutočnú existenciu práv tretích osôb k nehnuteľnostiam čo i len v záväzkovej forme/rovine vo všeobecnosti nie je možné úplne vylúčiť, pričom uvedené riziko je možné v návrhu Zmluvy o prevode obchodného podielu eliminovať vyhlásením, ubezpečením a zárukou prevádzajúceho obchodného podielu na zodpovednosť za prípadnú existenciu práv tretích osôb k nehnuteľnostiam, a to vo forme zodpovednosti za právne/iné vady nehnuteľností, osobitne za zodpovednosť za neexistenciu práv tretích osôb k nehnuteľnostiam v Zmluve o prevode obchodného podielu,
· pozemky sú parcelami ochranného pásma Pamiatkovej rezervácie Trnava, stavby boli postavené v roku 1949-1952, sú na hranici užívateľnosti, preto vzhľadom na technický stav stavieb existuje predpoklad, že mesto ako budúci vlastník stavieb bude musieť za účelom možného využitia stavieb na prípadné zamýšľané účely na vlastné náklady:
· zabezpečiť si potrebné povolenia/rozhodnutia či iné dokumenty od príslušných úradov, ktoré mesto na uvedenú činnosť budú oprávňovať, resp. zmenia účel využitia/užívania stavieb
· vykonať tomu zodpovedajúce stavebné úpravy stavieb, prípadne odstrániť technicky nevyhovujúce stavby 
· z dôvodu, že by sledovaný zámer mesta nemohol byť naplnený, napr. kvôli stavu nehnuteľností alebo z iného dôvodu (úmyselné zatajenie rozhodujúcich skutočností, ktoré by naplneniu zámeru mesta mohli zabrániť), uvedené by bolo možné považovať za vadu nehnuteľností, keďže nezodpovedajú vymieneným vlastnostiam zo strany mesta a následne v takom prípade je vhodné zaviazať prevádzajúceho obchodného podielu k odstráneniu takejto vady v primeranej lehote, prípadne odstúpiť od Zmluvy o prevode obchodného podielu spolu s nárokom na náhradu škody
· nehnuteľnosti nemajú zriadenú samostatnú elektrickú prípojku, prístup k pozemkom a stavbám je okrem iného možný cez pozemky vo vlastníctve prevádzajúceho obchodného podielu – za účelom zabezpečenia prístupu k nehnuteľnostiam je vhodné do budúcna uzavrieť Zmluvu o zriadení vecného bremena, tak aby mesto malo zabezpečený prístup k nehnuteľnostiam nielen zo Šrobárovej ul., ale aj v rámci samotného areálu Cukrovaru. Toho času je táto situácia riešená Zmluvou o spolupráci zo dňa 23.01.2024 – zmluvu je ale možné vypovedať bez uvedenia dôvodu, z tohto dôvodu táto zmluva neposkytuje dostatočnú garanciu prístupu k pozemkom do budúcna a súčasne v užívaní elektrickej prípojky s ohľadom na do budúcna požadovanú kapacitu existujúcich prípojok inžinierskych sietí. Do budúcna bude preto potrebné presne ustáliť umiestnenie inžinierskych sietí na nehnuteľnostiach a preveriť tak ich umiestnenie a napojenia nehnuteľností na existujúce inžinierske siete
· Mesto Trnava nadobúda obchodný podiel v spoločnosti, ktorá vznikla v roku 2010, z tohto dôvodu a v záujme eliminovať riziká prípadných právnych nárokov tretích osôb na prevádzaný obchodný podiel, nevysporiadané záväzky, povinnosti, ťarchy spoločnosti, iné záväzky a povinnosti spoločnosti po lehote splatnosti voči akejkoľvek tretej osobe, prípadne, pokiaľ by sa pred tým, ako dôjde k uzatvoreniu Zmluvy o prevode obchodného podielu preukázalo, čo i len sčasti, že boli poskytnuté nepravdivé, nesprávne alebo neúplné vyhlásenie v súvislosti s obchodným podielom a/alebo nehnuteľnosťami, dôsledkom čoho by sa spochybnilo vlastníctvo nehnuteľností spoločnosťou, je vhodné predmetné riziko eliminovať spôsobom, že v prípade, ak by sa táto skutočnosť preukázala, mestu vzniká právo od Zmluvy o prevode obchodného podielu odstúpiť pre jej podstatné porušenie, zároveň mestu vznikne nárok na vrátenie poskytnutého plnenia, prípadne mesto bude oprávnené si voči prevádzajúcemu obchodného podielu uplatniť náhradu škody
· v súvislosti s prípadným odstúpením od Zmluvy o prevode obchodného podielu (ak takáto situácia nastane), vzhľadom na platnú právnu úpravu (Obchodný zákonník, Zákon o obchodnom registri), je potrebné zaviazať prevádzajúceho obchodného podielu, aby mestu poskytol maximálnu súčinnosť nevyhnutnú k spätnému prevodu (Zmluva o spätnom prevode obchodného podielu, a ďalšiu potrebnú s tým súvisiacu dokumentáciu) pre účely konania voči Obchodnému registru.
Predmetom právnej/majetkovej due diligence boli nasledovné nehnuteľnosti, ktorých vlastníkom je UI IPD Development s.r.o., so sídlom Šafárikovo nám. 4, 811 02 Bratislava, IČO: 45 887 675, spoločnosť zapísaná obchodným registrom Mestského súdu Bratislava III, odd.: Sro, vlož. č.: 68208/B (ďalej „vlastník“) nachádzajúce sa v obci Trnava, katastrálne územie Trnava, ktoré sú zapísané na LV č. 14324 evidovanom pre k. ú. Trnava: 
· pozemky - parcely registra „C“ evidované na LV č. 14324:
a) parc. č. 3460/4, výmera 1221 m2,
b) parc. č. 3461/144, výmera 12 193 m2,
c) parc. č.  3461/145, výmera 443 m2,
d) parc. č. 3460/1, výmera 513 m2,
e) parc. č. 3460/3, výmera 364 m2,
f) parc. č. 3460/5, výmera 281 m2,
g) parc. č. 3461/5, výmera 249 m2,
h) parc. č. 3461/6, výmera 44 m2 
· stavby evidované na LV č. 14324:
a) súpisné č. 670 – budova, druh stavby – iná budova, popis stavby - budova, postavená na pozemku s parc. č. 3460/3,
b) bez súpisného čísla – budova, druh stavby – iná budova, popis stavby – kolkáreň, postavená na pozemku parc. č. 3460/5,
c) bez súpisného čísla – budova, druh stavby – iná budova, popis stavby – požiarna zbrojnica, postavená na pozemku parc. č. 3461/5,
d) bez súpisného čísla – budova, druh stavby – iná budova, popis stavby – rupro, postavená na pozemku parc. č. 3461/6
(ďalej spolu „nehnuteľnosti“).
Záverečné zhodnotenie právnej a majetkovej due dilligence:
Na základe predloženej dokumentácie, ako aj na základe získaných alebo verejne dostupných informácií, ako aj informácií od dožiadaných úradov/súdov vyplýva, že spoločnosť (prevodca, vlastník) sa javí, že predstavuje stabilný podnikateľský subjekt bez dlhov či iných záväzkov voči štátu alebo tretím osobám.
Vstup Mesta Trnava do zmluvného vzťahu s vlastníkom, resp. nadobudnutie obchodného podielu v spoločnosti vlastníka, tak z titulu podnikateľskej či inej činnosti vlastníka nemožno považovať za dôvodné riziko pre mesto, pokiaľ ide o prípadné záväzky vlastníka, ktoré by mohli ohroziť vlastníctvo k nehnuteľnostiam, prípadne trvanie nerušeného vlastníctva nehnuteľností zo strany mesta prostredníctvom nadobudnutia obchodného podielu.
Existenciu peňažných či iných záväzkov vlastníka týkajúcich sa nehnuteľností, ktoré by mohli predstavovať riziko pre nadobudnutie obchodného podielu mesta v spoločnosti vlastníka, prípadne riziko nadobúdacích titulov k nehnuteľnostiam pre trvanie vlastníctva nehnuteľností, vo všeobecnosti nie je možné úplne vylúčiť. S ohľadom na elimináciu dopadov takýchto záväzkov na nadobúdateľa (mesto) obchodného podielu v spoločnosti vlastníka nehnuteľností sa preto navrhuje (odporúča) zaviazať prevádzajúcich obchodného podielu, prípadne iné relevantné osoby, na zodpovednosť za prípadnú existenciu takýchto záväzkov vlastníka, a to vo forme zodpovednosti za právne vady nehnuteľností v Zmluve o prevode obchodného podielu, s právom nadobúdateľa obchodného podielu (mesta) na okamžité odstránenie právnych vád nehnuteľností na náklady prevádzajúcich, a v prípade neúspechu s právom mesta na odstúpenie od Zmluvy o prevode obchodného podielu, vrátenie kúpnej ceny za obchodný podiel, ako aj refundáciu nákladov a prípadných škôd súvisiacich s prevodom obchodného podielu a/alebo zakotvenie iného porovnateľného právneho inštitútu do Zmluvy o prevode obchodného podielu, pre prípady, ak sa po jej uzavretí preukáže existencia akýchkoľvek záväzkov a prehlásení prevádzajúceho obchodného podielu a/alebo vlastníka nehnuteľností voči štátu či tretím osobám v čase uzavretia Zmluvy o prevode obchodného podielu predstavujúca akékoľvek riziko pre Mesto Trnava.
V zmluve o prevode obchodného podielu sa ďalej odporúča, aby prevádzajúci obchodného podielu v spoločnosti vlastníka vyhlásil a zodpovedal za to, že v súvislosti s nehnuteľnosťami nemá prevádzajúci obchodného podielu, ani vlastník nehnuteľností žiadne záväzky voči štátu či tretím osobám, ktoré by mohli akokoľvek ohroziť nadobudnutie obchodného podielu v spoločnosti vlastníka a zároveň ohroziť vlastníctvo k nehnuteľnostiam prostredníctvom nadobudnutia obchodného podielu mesta v spoločnosti vlastníka, resp. ohroziť nerušené trvanie vlastníctva nehnuteľností do budúcna, rovnako aj to, že voči prevádzajúcemu obchodného podielu v súvislosti s nehnuteľnosťami a ani voči vlastníkovi nehnuteľností nie sú vedené žiadne súdne, exekučné, konkurzné či iné konania, ktoré by mohli znamenať akékoľvek riziko pre nadobudnutie/trvanie vlastníctva k nehnuteľnostiam.
V závere spravodajskej správy, pred otvorením rozpravy predložil návrh na doplnenie konateľov spoločnosti, doplnenia uznesenia v časti D/ výrokovej časti a návrh na zmenu uznesenia, týkajúci sa financovania. V prípade, že na návrhu bude zhoda, požiadal, aby si ho niektorý z poslancov osvojil: 

V časti C/ výrokovej časti uznesenia doplniť
konatelia: 	
meno a priezvisko:	Marcel Krajčo
nar. 			12.5.1988
trvalý pobyt 		Trnava, Hlavná ulica 36
meno a priezvisko:	Eva Nemčovská
nar. 		           30.10.1982
trvalý pobyt 		Trnava, Tehelná ulica 29
V časti D/ výrokovej časti uznesenia doplniť
nový názov: 	Mestské stavby Trnava, s.r.o.
V návrhu na uznesenie doplniť nový bod H/ a CH/ v znení:
H/
Schvaľuje
zmenu spôsobu financovania kapitálových výdavkov v rozpočte mesta na rok 2024, a to:
a) Parkovací dom Hliny 300.000,- EUR
b) Bytový dom s polyfunkciou - Halenárska, Dolnopotočná, Paulínska ulica 416.000,- EUR,
c) Mestský polyfunkčný súbor Spartakovská 400.000,- EUR 
spolu vo výške 1.116.000,- EUR, z vlastných prostriedkov rezervného fondu mesta na financovanie z prostriedkov úveru schváleného Uznesením Mestského zastupiteľstva mesta Trnava č. 314 zo dňa 12.12.2023 
CH/
Schvaľuje
financovanie nadobudnutia obchodného podielu v celosti vo výške 4.081.720,00 EUR (slovom: štyri milióny osemdesiatjedentisíc sedemstodvadsať euro) z prostriedkov rezervného fondu mesta.

       Mestská rada mesta Trnava postúpila materiál na rokovanie mestského zastupiteľstva bez pripomienok. 

Rozprava:
       PhDr. Miloš Krištofík, poslanec MZ – skonštatoval, že na mestskej rade mal dve otázky na spracovateľa materiálu. Uviedol, že súdnoznalecký posudok vypracoval predávajúci a spracovateľ materiálu konštatoval úsporu cca 100 tis. eur. Pýtal sa, či tam bola skúmaná enviro záťaž na objekte; bol to objekt cukrovaru. Pýtal sa dvakrát, lebo keď si kupuje firmu, dá si urobiť audit ekonomický a tiež aj personálny. Povedali Ste mi, že stačí analýza. Analýzu urobí môj zamestnanec na firme za 5-10 hodín. Takže takéto veci treba vždy s auditom. Možno máte na to iný názor. 
Druhá vec, kupujeme firmu, ktorá zrejme pár rokov pôsobila. K minulosti nič hovoriť nebudem ani o vlastníkovi, ale aký význam je kúpiť tú firmu, nie pozemky, vychádza to nejakých 260,- eur za m2   a k čomu nám to je dobré? A ďalšia vec, čo tam môžeme stavať na objekte, keď ho kúpime, lebo neviem aké tam je zaťaženie, čo v podstate dovolí pamiatkový ústav, či tam možno stavať výškové budovy alebo mestský úrad, fabulujem teraz, čo tam chceme robiť? A čo Ste spomínali analýzu, ja som žiadnu nevidel, ak je, tak len časť, výňatok. 
       JUDr. Igor Kršiak, vedúci odboru – odpovedal na otázky poslanca Krištofíka. Skonštatoval, že podobné otázky dával aj na mestskej rade. Čo sa týka enviro záťaže, predpokladám, že Ste oboznámený s obsahom materiálu; t. z., že jednak v návrhu na uznesenie sú zabezpečovacie mechanizmy, ktoré bolo potrebné prevteliť do zmluvy o prevode obchodného podielu a mne sa s určitosťou zdá, že obsahom zmluvy o prevode obchodného podielu je práve riešená enviro záťaž, pokiaľ by tam úložisko odpadu alebo nejaké kontaminované územie nastalo, alebo bolo preukázané, tak vzniká právo odstúpiť od prevodu obchodného podielu so všetkými finančnými nárokmi. T. z., že pokiaľ máte dobre prezretý materiál, tak Ste to tam našli. To je len na ozrejmenie a doplnenie.  
Z hľadiska auditu a analýzy, nie je si úplne istý, či ten zamestnanec by odviedol dobrú prácu, ak by za tri hodiny urobil dobrý audit, pretože finančná i majetkovoprávna analýza, analýza počiatočného stavu, jednak účtovníctva, daňovníctva a nadobúdacích titulov nehnuteľností, správania sa spoločnosti v rámci všetkej korporatívnej dokumentácie a všetkých úkonov, ktoré urobila, trvala 2-3 týždne. A na mestskej rade som Vám zodpovedal tú vec, že ak by tieto analýzy identifikovali potencionálne riziko, keď by mohol nastať nejaký stav, pre ktorý by sme museli odstupovať od takéhoto prevodu alebo by bol riskantný, rizikový, či už z hľadiska nadobúdacích titulov k nehnuteľnostiam alebo z hľadiska správania sa podnikateľského záväzkového, pohľadávkového tejto spoločnosti,  tak by sme určite v komplexnom audite pokračovali. Keďže obidva audity generovali výsledok, že táto spoločnosť „spiaca podnikateľská osoba“ viac-menej ju získavame do portfólia ako podnikateľský subjekt, ktorý môžeme využiť na podnikateľskú činnosť, ale súčasne s ňou získavame aj v kapitálových fondoch tieto nehnuteľnosti, v podstate nepredstavuje pre mesto toto riziko, preto sme v audite nepokračovali a nemalo význam ďalej vynakladať verejné zdroje na takéto audity, ktoré za normálnych okolností by boli potrebné len v prípade identifikovaného rizika. 
Z hľadiska využitia tohto územia, čo je súčasťou materiálu a zase predpokladám, že Ste sa s ním oboznámili, je aj presná identifikácia funkčných a územných regulatívov, ktoré vyplývajú z územného plánu, t. z., že presne to, čo je povedané v územnom pláne, je potencionálnou možnosťou developerských aktivít mesta v tomto území.   
        PhDr. Miloš Krištofík, poslanec MZ – skonštatoval, že keď sa kupujú spoločnosti, vždy sa robí audit; nevie, či niekto už kupoval firmu, ale vždy tam musí byť urobený audit. Analýza, čo je analýza, to je vágny stav. Nie som právnik, právnikom Ste Vy, ale ja si to myslím. 
       JUDr. Igor Kršiak, vedúci odboru – ak potrebujete sprístupniť dokumenty, dajú sa, ale my sme vyňali ako základné informácie, pretože spravidla ide o 30-40 stranové dokumentácie, ktoré nemá význam študovať a ani by nebolo dobré, aby všetky údaje v nich boli zverejnené aj z hľadiska možného potencionálneho   
minulého účtovníctva firmy.  
       JUDr. Peter Bročka, LL.M., primátor mesta – doplnil, z krátkodobého využitia územia je to jasné, navýšenie počtu záchytných parkovacích kapacít, primárne pre centrum, sekundárne pre Sláviu s tým, že aké sú max. limity územného plánu v tomto prostredí, to je aj v materiáli, sú už dávnejšie. Pred ich samotným prijatím sú prerokovávané aj s krajským pamiatkovým úradom, a keďže ide o plochy, nie o stavby, tak ich zásah do tejto dokumentácie bol v princípe iba vo forme výšky, resp. samotného usporiadania, aby bolo pokračovanie v bulváre Štefánikovej aj do vnútra areálu. Zároveň, ešte s predchádzajúcou vládou sme absolvovali rokovania, ktorých cieľom je navrhnúť štátu spoločný projekt koncentrovaných úradovní štátnych, resp. regionálnych orgánov, kde samozrejme po zistení samotných kapacít a predbežných súhlasov zo strany ministerstiev a dúfajme, že i vlády SR, by mesto následne vyhlásilo architektonickú súťaž na konkrétnu podobu týchto úradovní a spustil by sa, dovolím si tvrdiť s istotou, mnohoročný proces prípravy takýchto spoločných úradovní, keďže všetci vieme v akých podmienkach štát pôsobí nielen na území mesta, ale aj vo veľkej časti Slovenska. 
Hlavný rozdiel medzi samotnou kúpou pozemku a samotnej spoločnosti ako takej, je samozrejme v nižšej cene.   
       Ing. Jaroslav Holeček, PhD, Dr. h. c., poslanec MZ – ešte raz položil otázku, ktorú postavil aj pán Krištofík a ktorá zaznela na zastupiteľstve, myslí, že  v decembri, keď sa materiál k tomuto prerokovával, že prečo kupujeme firmu a nekupujeme len pozemky a načo sú nám tie budovy, ktoré kupujeme? Je to moja prvá otázka, ktorú by som mal i z pohľadu ekonomického. Ďalej sa obrátil na pána Kršiaka s otázkou, kto robil tú právne ekonomickú, obchodnú analýzu? Pretože tak ako sme ju dostali, to je len postavenie faktov. Nechce sa nikoho dotknúť, ale je to slohová práca, nie je to finančný audit alebo finančne – právny personálny audit. Tretia moja otázka smeruje k tomu, čo Ste povedali, že touto firmou získame určitý benefit tým, že kupujeme obchodnú spoločnosť, ktorá už má nejaké portfólio činnosti. Mňa by zaujímalo, čo tou kúpou získavame? Získavame ľudský potenciál, čo vlastne získavame? Opäť sa vraciam k tomu, prečo kupujeme tú spoločnosť a nielen pozemky alebo aj budovy, keď sú také cenné. To je moja otázka, ktorej nerozumiem z pohľadu ekonomického a to ešte keď kúpime budovy a priestory, o to sa treba starať. Takže to sú ďalšie náklady, ktoré budeme mať k tomu, čo tam je alebo ich minimálne rúcať, keď nám to dovolí pamiatkový úrad. Toto sú tie otázky, ktoré chcem, aby Ste mi zodpovedali.    
        JUDr. Peter Bročka, LL.M., primátor mesta – reagoval na poslanca Holečka. Zjednodušene, kúpou alebo tým, keď kupujeme spoločnosť, získavame nižšiu nákupnú cenu za m2  pozemky a všetok nehnuteľný majetok, ktorý je v tejto spoločnosti ako kapitál, alebo je súčasťou tejto spoločnosti. Ak by sme kupovali iba pozemky, tak cena je vyššia. Nie je si istý, či poznáme lokalitu ako takú, ale tie nehnuteľnosti, resp. budovy, ktoré sa nachádzajú na pozemku, nie sú pamiatkovo chránené, resp. nepodliehajú pamiatkovej ochrane a nie sú v žiadnom z tých pamiatkových dokumentov zahrnuté. T. z., že po búracom povolení môžu byť zbúrané. K tomu, čo získavame v krátkodobom horizonte, získavame ďalšie kapacity záchytného parkoviska v blízkosti centra, minimálne na úrovni 100-150, resp. až 200 miest. V strednodobom a dlhodobom horizonte jednak urobili sme investíciu, ktorá sa nám postupne vracia, je to stále viac ako 14 tisíc m2  plochy bezprostredne v blízkosti centra s jasne stanoveným územným plánom s možnosťou výstavby dvoch office budov, kde náš cieľ je rokovať ako s predchádzajúcou vládou tak aj s touto o tom, či má štát záujem /je to i súčasťou programového vyhlásenia tejto vlády/, že chcú integrovať jednotlivé služby občanom na úrovni miest, resp. regiónov do spoločných úradovní. A toto je nadstavba a čo sledujeme, je podať pomocnú ruku vláde SR, vybudovať takúto úradovňu v strednodobom horizonte aj v Trnave.      
       Ing. Jaroslav Holeček, PhD, Dr. h. c., poslanec MZ – môžem si dovoliť ešte jednu otázočku? Dali Ste vysvetlenie, čo sa týka toho krátkodobého horizontu, čo viem pochopiť. Je to chvályhodné. Zo strednodobého horizontu je to, čo ešte nevieme. Prečo sme si nedali spraviť my ohodnotenie tej investície? Prečo sme to dovolili, aby to robil predávajúci? Myslím si, že keď investujeme vyše 4 mil. eur, tak ten, kto to oceňuje, by mal byť náš oceňovateľ a nie oceňovateľ predávajúceho.  
       JUDr. Peter Bročka, LL.M., primátor mesta – na to mám jednoduché vysvetlenie. Žijeme v kapitalizme a osoba, resp. spoločnosť, ktorá vlastní tieto pozemky má svoju najnižšiu hranicu. A ja si môžem nechať spraviť pozemok, ktorý bude hovoriť napr. 3,- eurá, ale oni skrátka pod určitú cenu, ktorá je práve výsledkom v tomto uznesení, nie sú ochotní ísť. Tu sa bavíme o reálnom trhu, tu sa nebavíme o tom, že ja si zabezpečím nižší znalecký posudok a ten, kto mi chce predať, mi dá nižšiu cenu. Takto to proste nefunguje.    
       Ing. Jaroslav Holeček, PhD, Dr. h. c., poslanec MZ – čo hovoríte pán primátor, tak to je. Ja len hovorím, že prečo sme teda prevzali ten znalecký posudok, prečo sme si, keď mi kupujeme, lebo ide o veľkú investíciu, nedali spraviť náš znalecký posudok.  
       JUDr. Peter Bročka, LL.M., primátor mesta – opätovne zopakoval v súvislosti s cenou to, čo už povedal. 
       JUDr. Igor Kršiak, vedúci odboru – doplnil ešte časť odpovedí na vznesené otázky. 
Znalecký posudok bol spracovávaný spoločnosťou z dôvodu účelu použitia na vklad do kapitálových fondov, tých nehnuteľností. My sme si samozrejme ten znalecký posudok naštudovali a na základe konzultácie so znalcom, ktorý zastrešuje niektoré znalecké posudky pre mesto, sme ho z hľadiska tých koeficientov polohovej diferenciácie alebo výnosnosti územia konfrontovali. A keďže tam neboli zistené anomálie, aby sme museli robiť kontra znalecký posudok, tak sme prijali, samozrejme bez ďalších finančných nákladov z verejných zdrojov mesta dali takýto posudok urobiť. Áno, konfrontovali sme závery znaleckého posudku, neboli označené ako  „uletené“ alebo značne finančne nespôsobilé. To znamená, že znalci by nemali dnes ulietavať, majú nejaké striktné pravidlá hry, ktoré musia dodržiavať z hľadiska tých indexácií koeficientov polohovej diferenciácie výnosnosti tohto územia atď. Z tohto dôvodu teda nebol robený kontra znalecký posudok za ďalšie mestské peniaze.           
K auditu uviedol, že osobne by sa neodvážil robiť audit. Samozrejme konzultoval to. Bol robený externou advokátskou kanceláriou a externou účtovno-daňovou kanceláriou, ktoré zastrešujú alebo v minulosti zastrešovali verejnú správu z hľadiska aj mesta, čo sa týka daňového poradenstva, výkonu auditu. Vsadili sme práve na spoločnosti, ktoré majú s verejnou správou posudzovaním rizík pre dopady verejného financovania svoje skúsenosti, čiže neoslovili sme spoločnosti, ktoré by napísali jednoducho čo chceme, ale aby napísali vážne riziká, pokiaľ takéto riziká budú identifikovateľné. Z hľadiska možno ešte tých benefitov, treba vnímať to, čo som povedal. Mesto v minulosti nakúpilo aj ďalšie záujmové územia, napr. Medziháj, .... a táto spoločnosť môže práve slúžiť na zastrešenie developingu, inžinierskej činnosti, projektovej prípravy alebo aj výstavby inžinierskych sietí, kde sa automaticky v nákladovosti dostávame na optimalizácii, minimálne DPH, o mínus 20 % z verejných zdrojov z rozpočtu mesta. To je ďalší významný benefit tohto mesta. Ďalej sa potencionálne počíta aj s možnosťou zapojenia tejto spoločnosti do otázky energetického manažmentu budov, na ktorých využívame či už fotovoltické zdroje alebo budeme využívať iné energetické zdroje tohto mesta. Ako už bolo povedané, dostali sme sa k veľmi silnému mocenskému vplyvu v území, ktoré je veľmi zaujímavé, teda územie bývalého areálu cukrovaru v centre mesta, kde dochádzame k možnosti ovplyvniť reguláciu tohto územia, využiteľnosť tohto územia a to aj mestskou infraštruktúrou, či to bude polyfunkčná budova, parkovanie, atď. Môžem Vás ubezpečiť, že už sme začali pracovať aj na návrhu obchodno-podnikateľského zámeru, ktorý by sme chceli predstaviť v niektorom ďalšom zastupiteľstve, pretože práve obsah predmetu činnosti, pokiaľ Ste si pozreli túto spoločnosť, nie je úplne kompatibilný s tým, ktorý by chcelo mesto do budúcnosti vyvíjať. V ďalšom kroku príde k zmene podnikateľských činností tejto spoločnosti, možno k manažérskemu obsadeniu tejto spoločnosti, ale hlavne k naplneniu obchodno-podnikateľského zámeru, ktorý bude predmetom schvaľovania na úrovni mestského zastupiteľstva. Za seba môže povedať, že z hľadiska samosprávnej praxe je toto naozaj jeden zo sofistikovaných a odvážnych krokov, ktoré sa mestská samospráva neodvážila urobiť, pretože dnes, automatická cenovka, ušetrených 700 tis. eur v rozpočte mesta, čo je absolútne veľký peniaz z hľadiska rozpočtu mesta na využitie napr. na iné kapitálové výdavky a hlavne ten potenciál toho podnikateľského využitia je tiež veľmi obrovský.  
       JUDr. Peter Bročka, LL.M., primátor mesta – nevie ako presne nazvať tú informáciu. Je tu niekto z Pekného poľa alebo z Kopánky? Skúsme si položiť otázku, koľko stojí m2  pozemku v tejto lokalite, na kraji Trnavy? Asi by si tipol, že je to viac ako 260,- eur. My sme sa snažili odkúpiť v rámci diskusií od jedného z developerov, ktorý má v územnom pláne povolenú stavbu bytového domu s priľahlými plochami, ktoré sa nedali využiť. Povedali, že pod 600,- resp. 800,- eur sa nemienia vôbec baviť. T. z., že na konci dňa lepšie uložené, sekundárne zhodnotené peniaze, by sme asi ťažko hľadali. 
       PhDr. Miloš Krištofík, poslanec MZ – s faktickou pripomienkou. Na Peknom poli to sú rodinné domy, tak neporovnávajme rozlohu cukrovaru s rodinnými domami. Uviedol, že je za, ale treba mať len takú firmu, aby to nedopadlo ako v prípade cintorínov. Robila to súkromná firma, teraz tam je mesto, je tam x ľudí a stojí nás to x peňazí. Zároveň spomenul čistenie mesta, kde boli firmy na kosenie a teraz máme listy po meste. Ja len pevne verím, že v tom bude lepšia snaha, dobre?   
       JUDr. Peter Bročka, LL.M., primátor mesta – dal poslancovi Krištofíkovi také odporúčanie, aby si dohodol stretnutie s pani Tomašovičovou a dajte si do histórie Odkazu pre starostu, akým spôsobom a ako často bolo kosené a ako veci vyzerali, lebo toto je jeden z mála áčkových príkladov je zlepšenie starostlivosti práve práca tímu pani Tomašovičovej. Poslancovi povedal, že to, čo uviedol, že absolútny nezmysel a stojí si za prácou pani Tomašovičovej a jej tímu. Opätovne odporučil ísť za ňou, nechať sa povodiť po teréne a potom sa možno baviť o tom, čo bolo efektívne. Neodporúčal poslancovi spomínať to, ako bola riešená údržba počas poslaneckého zboru, vrátane vás, tri obdobia dozadu.    
       PhDr. Miloš Krištofík, poslanec MZ – s faktickou pripomienkou reagoval na to, čo povedal primátor; že sa snaží veľmi sofistikovane hovoriť. Pani Tomašovičovú pozná, váži si jej prácu a asi chodíte len po centre. Odporučil primátorovi ísť okolo sídlisk.  
       JUDr. Peter Bročka, LL.M., primátor mesta – je to naozaj úsmevné, lebo ak budete v teréne tráviť toľko času čo ja... To, čo rozprávate, ani sám tomu nemôžete veriť alebo ak tomu veríte, žijete v extrémnej ilúzii. 
       p. Juraj Fuzák, poslanec MZ – s faktickou pripomienkou. Položil otázku poslancovi Krištofíkovi. Pýtal sa, aká bola výška znaleckého posudku vyhotoveného mestom pri 1,- eurovom predaji City Arény, za ktorý Ste aj vy hlasoval?
       Bc. Marcel Krajčo, prvý zástupca primátora mesta – stotožnil sa s návrhom na doplnenie návrhu uznesenia, ktorý bol predložený spracovateľom materiálu a predloženým na rokovaní pred rozpravou. Osvojil si celý text návrhu.  
       PhDr. Miloš Krištofík, poslanec MZ – reagoval na poslanca Fuzáka. Za čo sa postavil futbalový štadión, kto ho má v majetku, potom čo hovoríte? To je niečo v meste, to si nikto nezoberie na druhý svet. 
      JUDr. Peter Bročka, LL.M., primátor mesta – obrátil sa na poslanca Krištofíka a uviedol, že povedať, že mesto má štadión, je veľmi mylná informácia.           
       p. Juraj Fuzák, poslanec MZ – s faktickou pripomienkou. Reagoval na poslanca Krištofíka. Uviedol, že mesto vlastní trávnik a nejaké betónové tribúny. Pretože Vy Ste zahlasovali za niečo a netušíte ani za čo vtedy. A teraz nám tu idete hovoriť o znaleckých posudkoch, analýzach,... čo máte rozpísané všetko na 70 stranách. Štadión bol postavený za štátne,  štát dal 17 mil. eur na výstavbu a mesto sa zbavilo za 1,- euro pozemkov v hodnote 7 mil. eur, na ktoré znalecký posudok vyhotovil ten kupujúci od mesta. To aby sme mali správne historické dáta.      
        JUDr. Peter Bročka, LL.M., primátor mesta – a keďže nevieme, kedy sa k nemu dostaneme, to môžeme len predpokladať; dostaneme sa k tribúnam alebo nejakým fragmentom štadióna s 0 parkovacími miestami, keďže žiadne parkovacie miesta v podzemí nám nepatria. 
       Mgr. Rastislav Mráz, poslanec MZ – ocenil precíznosť zmluvy, ktorá je predložená v materiáli a rovnako tak sa mu páči nápad spoločnej úradovne. Ale bohužiaľ máme premlčaný nápad na presun vojenského archívu, s ktorým tu už zápasíme niekoľko rokov, ba až desaťročí. Úprimne sa bojí, že z tohto mračna nebude pršať tak rýchlo. Chce sa ale zatiaľ vecne opýtať na jednu otázku pána Kršiaka. Máme v časti A. pod číslom 3 zakotvené schválenie predkupného práva na 48 mesiacov. K tejto okolnosti Ste sa nevyjadrili a ani som nenašiel ďalšie podrobnosti v predložených dokumentoch. Pýtal sa, prečo to ideme takto schváliť?
       JUDr. Igor Kršiak, vedúci odboru – zakotvenie predkupného práva predávajúceho obchodného podielu bola akási podmienka, ktorá vzišla z rokovaní z dôvodu, ak si prečítame druhú časť uznesenia, ktorá hovorí o konštatačnej časti, akým spôsobom chceme spolupracovať v rámci dotknutého územia, keďže budeme susediaci vlastníci v danom území a keďže sa budú musieť regulatívy dodržiavať a bude tam spoločný postup v rámci infraštruktúry, ktorú budeme musieť využívať, resp. spoločne budovať. Tak samozrejme aby mesto bolo aktívny a proaktívny partner, bola tam aj takáto možnosť zakotvená za predpokladu, že by mesto nesprávalo, alebo by sa rozhodlo to územie ďalej nevyužívať alebo obchodnú spoločnosť; toto predkupné právo bude zakotvené. Tým, že pri tvorbe zmluvy o prevode obchodného podielu nevznikla reálna požiadavka, aby sme predkupné právo do toho textu zmluvy zapracovali, zatiaľ ju dávame len do textu uznesenia z opatrnosti, že pokiaľ by pri zmluvných rokovaniach v rámci zmluvnej voľnosti, bola takáto požiadavka vznesená, ktorá bola vznesená v rámci rokovania, tak aby sme nemuseli preschvaľovať uznesenie. Pokiaľ ale nebude naplnená, tak to bude len otázka prejavu vôle v rámci uznesenia, ale nebude prevtelená do právneho úkonu zmluvy o prevode obchodného podielu. 
         Mgr. Rastislav Mráz, poslanec MZ – považuje to za zbytočný nadštandard pri tomto zmluvnom kontrakte, ale zas na druhej strane obidvaja vieme ako to rýchlo obísť. 
        Ďalšie pripomienky k materiálu v rámci rozpravy vznesené neboli. 
        O návrhu spracovateľa, s ktorým sa stotožnil poslanec Krajčo odporučil predsedajúci hlasovať spoločne, jedným hlasovaním.
        K spôsobu hlasovania iné návrhy vznesené neboli. 
        Hlasovaním (za 16, proti 0, zdržali sa 4, nehlasoval 0) bol prijatý návrh na úpravu textu uznesenia, s ktorým sa stotožnil poslanec Krajčo a ktorého body v stručnosti zhrnul predsedajúci.
          Hlasovaním (za 16, proti 3, zdržal sa 1, nehlasoval 0) bolo prijaté uznesenie MZ č. 370 v zmysle prerokovávaného materiálu a schváleného poslaneckého návrhu. 

 

Materiál č. 2.2
Kúpa nehnuteľností, Coburgova ulica, Trnava
Spravodajca:  JUDr. Igor Kršiak

      Základnou úlohou Mesta Trnava v zmysle zákona č. 369/1990 Zb. o obecnom zriadení v znení neskorších predpisov pri výkone samosprávy je starostlivosť o všestranný rozvoj jej územia a o potreby jej obyvateľov (§1). Súčasne má mesto majetok obce zveľaďovať a zhodnocovať a vo svojej celkovej hodnote zásadne nezmenšený zachovať (§8).
     V záujme rozšírenia územia mesta a jeho rozvoja má mesto záujem o kúpu pozemkov v zmysle tohto materiálu a tak prispieť k rozšíreniu nehnuteľného majetku vo vlastníctve mesta ako samosprávneho celku pre účely jeho ďalšieho investičného a mestského rozvoja, resp. jeho ďalšieho využitia vo verejnoprospešnom záujme.
     Pozemok registra „C“, parc. č. 8618, k. ú. Trnava má na základe ÚPN Mesta Trnava priradený funkčný kód B06 – Plochy a bloky areálov a zariadení mestotvorných podnikateľských aktivít, komercie a služieb, v časti B01 – Mestotvorná polyfunkcia a časť je bez funkčného kódu ako priestorová rezerva pre komunikácie. V súčasnosti je pozemok využívaný ako odstavná plocha - parkovisko.
     Pozemok registra „C“, parc. č. 8617/7, k. ú. Trnava má na základe ÚPN Mesta Trnava priradený funkčný kód B06 – Plochy a bloky areálov a zariadení mestotvorných podnikateľských aktivít, komercie a služieb a časť je bez funkčného kódu ako priestorová rezerva pre komunikácie. V súčasnosti je pozemok využívaný pre umiestnenie parkoviska, komunikácií, zatrávnených plôch a plôch pre záhradky.
      Pre predmetné územie, kde sa nachádza pozemok parc. č. 8618, 8617/7, k. ú. Trnava je spracovaná územnoplánovacia dokumentácia, Územný plán Mesta Trnava (k. ú. Trnava a k. ú. Modranka).
Základná charakteristika územia s funkčným kódom B06
Územie bloku slúži pre podnikateľskú činnosť mestotvorného charakteru v terciárnom sektore, prípadne aktivity sekundárneho sektora, nenarušujúce priľahlé obytné priestory. 
· Funkcie prevládajúce (primárne):
· areály a zariadenia obchodnej vybavenosti, nevýrobných služieb, nezávadných výrobných služieb mestotvorného charakteru,
· nezastavané plochy upravené zeleňou v rozsahu stanovenom v doplňujúcich ustanoveniach.
· Funkcie prípustné (vhodné):
· zariadenia obchodu, verejného stravovania, prípadne špecifických foriem prechodného ubytovania vo väzbe na služby pre motoristov, nevýrobných služieb pre obyvateľov mesta a regiónu,
· objekty administratívy, najmä vo väzbe na jestvujúce areály,
· odstavné miesta a garáže slúžiace pre rezidentov,
· nevyhnutné plochy technického vybavenia územia,
· príslušné motorové, cyklistické a pešie komunikácie, trasy a zastávky MHD,
· komplexné služby pre motoristov (ČS PHM, predaj, servis).
· Funkcie podmienečne prípustné (resp. prípustné v obmedzenom rozsahu):
· doplnkové sociálne, kultúrne, zdravotnícke, športové zariadenia,
· zeleň doplnkových zariadení,
· hromadné odstavné a garážovacie priestory, vrátane ich vybavenia (doplnené o vysokú zeleň), - pohotovostné bývanie lokalizované v príslušných areáloch (max. 1 správcovský byt, príp. ubytovanie zamestnancov príslušného areálu pre príležitostné prenocovanie),
· jednoduché ubytovacie zariadenia s prechodným ubytovaním (v rozsahu robotníckych ubytovní),
· fotovoltaické zariadenia umiestnené na strešnej konštrukcii, na obvodovom plášti stavieb.

· Funkcie neprípustné:
· jednoduché ubytovacie zariadenia s prechodným ubytovaním (v rozsahu ubytovní pre brigádníkov, t.j. ubytovacie zariadenia s nižším štandardom),
· všetky druhy činností a podnikateľských aktivít, ktoré by svojimi negatívnymi vplyvmi (napr. prašnosťou, zápachom, hlukom, vibráciami, zvýšeným výskytom hlodavcov, optickým a elektromagnetickým žiarením, účinkami nebezpečných chemických látok a zmesí, organoleptickými a inými škodlivými a nepríjemnými zápachmi, intenzívnou obslužnou dopravou) priamo alebo nepriamo obmedzili využitie parciel a bytových priestorov pre bývanie a iné určené účely v dotknutých lokalitách,
· samostatne stojace individuálne a radové garáže,
· žiadne prevádzky a činnosti skládok a spracovania odpadov.
Základná charakteristika územia s funkčným kódom B01
Územie bloku slúži pre mestotvornú polyfunkciu.
· Funkcie prevládajúce (primárne):
· občianska vybavenosť mestotvorného charakteru v celom štrukturálnom spektre, s možnosťou kombinácie s vhodnými funkciami, najmä bývaním, 
· stavebné štruktúry tvoria uličné priestory s vybavenosťou orientovanou do priestorov mestského parteru, s možnosťou jeho prepojenia na verejné priestory ale i do vnútra pozemku mestotvornej polyfunkcie,
· spoločenská funkcia – priestory pre nadväzovanie kontaktov,
· nezastavané plochy upravené zeleňou v rozsahu stanovenom v doplňujúcich ustanoveniach.
· Funkcie prípustné (vhodné):
· zariadenia obchodu, verejného stravovania a ubytovania, administratívy, nevýrobných služieb pre obyvateľov mesta a regiónu, sústredených najmä v parteri budov,
· odstavné miesta a garáže slúžiace pre rezidentov – obvykle ako súčasť podzemných podlaží objektov, pri novonavrhovaných pravidlo,
· nevyhnutné plochy technického vybavenia územia obvykle ako súčasť objektov,
· príslušné motorové, cyklistické a pešie komunikácie s uprednostnením rozvoja pešieho pohybu,  trasy a zastávky MHD,
· bývanie vo vyšších podlažiach budov, prípadne orientované do vnútrobloku
· Funkcie podmienečne prípustné (resp. prípustné v obmedzenom rozsahu):
· sociálne, poskytovanie sociálnej služby vo verejnom záujme, kultúrne, zdravotnícke, športové zariadenia, školstvo – bloky VŠ, ŠS, zariadenia MŠ v rámci iných objektov, kostoly a modlitebne,
· doplnkové formy výrobných služieb nenarušujúcich mestskosť prostredia verejných priestorov a ŽP obytných priestorov v území, napr. polygrafická činnosť, odevná prevádzka atď.,
· zariadenia hromadného parkovania orientované do podzemných priestorov, prípadne nadzemných priestorov, ktoré nenarušujú mestské prostredie verejných priestorov (zachovanie občianskej vybavenosti v parteri, s celkovým podielom min. 30% z celkovej podlažnej plochy) a ŽP obytných priestorov v území,
· fotovoltaické zariadenia umiestnené na strešnej konštrukcii, na obvodovom plášti stavieb.
· Funkcie neprípustné:
· všetky druhy autoslužieb (pneuservisy, autolakovne, umyvárne áut, čistenie interiérov áut, opravovne, servisy, autobazáre), klampiarske dielne, stolárske dielne, sklenárske dielne, dielne iného charakteru, výroba, veľkosklady, skladovanie a zariadenia dopravy (ako hlavné stavby), zberné suroviny, chemické čistiarne, predaj stavebného materiálu, kamenárske dielne, chovné stanice, pohostinské zariadenia nížšieho štandardu a pod.,
· jednoduché ubytovacie zariadenia s prechodným ubytovaním, ubytovacie zariadenia s nižším štandardom,
· všetky druhy činností, ktoré by svojimi negatívnymi vplyvmi (napr. prašnosťou, zápachom, hlukom, vibráciami, zvýšeným výskytom hlodavcov, optickým a elektromagnetickým žiarením, účinkami nebezpečných chemických látok a zmesí, organoleptickými a inými škodlivými a nepríjemnými zápachmi, intenzívnou obslužnou dopravou) priamo alebo nepriamo obmedzili využitie parciel a bytových priestorov pre bývanie a iné určené účely v dotknutých lokalitách,
· samostatne stojace individuálne a radové garáže.
Podľa Znaleckého posudku č. 9/2024 vypracovaného Ing. Jozefom Račekom, bola všeobecná hodnota nehnuteľností určená nasledovne:
	Názov
	Všeobecná hodnota [€]

	Stavby
	

	Vonkajšie úpravy
	

	Parkovisko  z  vegetačných  panelov  na  p.č.8618
	33 917,26

	Obrubníky    lemujúce parkovisko  na  p.č.8618
	2 880,03

	Asfaltová komunikácia   na  p.č.8618
	5 058,17

	Asfaltová komunikácia  a   ihrisko  na  p.č.8617/7
	5 151,40

	Betónový chodník   na  p.č.8617/7
	232,75

	Spolu stavby
	47 239,61

	Pozemky
	

	 LV č.8189  a LV č.14173 - parc. č. 8617/7 (4 648  m2)
	336 096,88

	 LV č.8189  a LV č.14173 - parc. č. 8618 (7 436  m2)
	537 697,16

	Spolu pozemky (12 084,00 m2)
	873 794,04

	Všeobecná hodnota celkom
	921 033,65

	Všeobecná hodnota zaokrúhlene
	921 000,00



         Mestská rada mesta Trnava postúpila materiál na rokovanie mestského zastupiteľstva bez pripomienok. 

Rozprava:
       JUDr. Peter Bročka, LL.M., primátor mesta – doplnil historický kontext a uviedol, že rokovania ohľadom týchto pozemkov prebiehali viac ako dva roky a boli tam veľmi rôzne predstavy o cene. Je rád, že sme sa dostali do nejakého bodu, kde bude aj ochota zastupiteľstva tieto pozemky odkúpiť. Jednak zvyšujeme náš vplyv na Coburgovej ako takej, myslím plošný a majetkový. A sekundárna výhoda je, že v prípade toho väčšieho pozemku je vybudované už záchytné parkovisko, s ktorým budú súvisieť ešte nejaké doplnky, ktoré by potom rád predložil do návrhu uznesenia a požiadal poslanca Krajča, aby si ich potom prípadne osvojil, ak bude s nimi súhlasiť. 
Navrhol dať nejaké úlohy nasledovným subjektom, ktoré následne prečítal:         
Mestským službám mesta Trnava – zabezpečiť vyčistenie plôch parkoviska tak, aby bolo pripravené na užívanie
Týka sa to jedného z väčších pozemkov, kde bolo parkovisko už vybudované zo zatrávňovacích dlaždíc. 
Následne kombinovaná úloha pre Odbor dopravy a spoločnosť TT-IT, s.r.o. 
– zabezpečiť pozemok parkoviska oplotením a prípravou projektu bezpečnostného kamerového systému.
Zároveň predložil ešte jeden návrh, ktorý súvisí s tým, že máme tu aj vice župana, kolegu Mráza, ktorého by mohlo zastupiteľstvo, resp. plénum poveriť pokusom o vyrokovanie - zabezpečenia pravidelnej kyvadlovej autobusovej dopravy zo záchytného parkoviska na Coburgovej ulici na železničnú stanicu a do centra mesta.
        Bc. Marcel Krajčo, prvý zástupca primátora mesta – stotožnil sa s návrhmi primátora mesta tak ako boli prezentované. 
        Ing. Jaroslav Holeček, PhD., Dr. h. c., poslanec MZ – s technickou poznámkou sa vrátil k tomu, čo povedal primátor. Je rád, že bolo povedané, že sa tam chce robiť záchytné parkovisko, pretože v tom materiáli to nie je napísané. V materiáli sú všetky možnosti, ktoré ten pozemok dáva, ale nie je tam nič konkrétne, krátkodobé, strednodobé, ani dlhodobé. Takže z tohto pohľadu si myslím, že toto je priestor, kde ľudia toto záchytné parkovisko využijú. Pripadne, ak nebudú mať inú možnosť, tak využijú. Skôr by som sa zaujímal, načo je nám ten druhý pozemok. Čo budeme na ňom robiť, lebo on je skoro nevyužiteľný, okrem toho je tam cesta, chodník, ... tak sa pýtal, prečo kupujeme i ten druhý pozemok. A poslednú poznámku, ktorú mám. Poznám tú oblasť, pozná aj jednanie a dvadsať rokov, keď sa Sipox pokúšal tento pozemok predať. Myslím si, že teraz má dobrého partnera, ktorý mu za to dobre zaplatí. Ponúkal ho za nižšiu cenu, rozparcelovaný na súčasti, ale to hovorím len v rámci poznámok. Skôr ma zaujíma informácia, prečo sa ide kúpiť aj ten druhý pozemok.            
      JUDr. Peter Bročka, LL.M., primátor mesta – reagoval na poslanca Holečka. Možno sa pozerať na to z dvoch rovín. Jedna je teoretické zlepšenie komfortu bývania ľudí v bytovkách, ktoré sú na ľavej strane, keď odbočíme k tomu parkovisku. Je tam sada bytoviek, z ktorých často dostávame indície, že by uvítali skvalitnenie verejného priestoru, resp. ďalšiu vybavenosť verejného priestoru. A potom je sekundárna možnosť. V prípade odkúpenia jedného z domov, kde vlastne chodník pokračuje, myslím, že Ulica Petzwalova, v tom prípade vieme urobiť aj dopravnú spojnicu na túto ulicu a uvažovať aj o nejakom dopravnom variante. V tejto chvíli je pre nás dôležité, že získame kontrolu nad tým územím a nemôže nás už nikto aj pri tom dopravnom riešení v tej bezprostrednej zóne vyblokovať. Samozrejme zostávam v tej prvej rovine, využitie dvora, verejného priestoru pre využitie primárne tých bytoviek, ktoré tam už existujú.        
        Ing. Jaroslav Holeček, PhD., Dr. h. c., poslanec MZ – oslovil primátora, či by mohli poslanci, ktorí nie sú zaradení do nejakých štruktúr v komisii, na jednom jednaní žiadal informáciu k parkovaniu, ktorá by bola komplexná a vopred za ňu poďakoval. Veľmi rád by ako aj predseda výboru mestskej časti č. 5 rád by si s niekým, koho určíte na parkovanie, spolu s mojimi kolegami z VMČ č. 5 si sadli. Veľmi málo sa zaoberáme Coburgovou. Na Coburgovej ulici máme veľa priestoru, ktorý patrí mestu, ktorý je nejakým spôsobom využitý, zneužitý alebo devastovaný. Okrem toho sú tam budovy, ktoré by mohli slúžiť účelu, ale neslúžia; napr. dom sociálnych služieb, neviem presne ako sa volá, sú na ňom povyrážané okná. Bol by som veľmi rád, keby Ste mohli, zoberme to do rôzneho trebárs, túto moju pripomienku. Ale keď Ste spomenuli Coburgovu, že by to malo byť miesto záujmu mesta Trnava, osobne si myslím, že tá prvá časť Coburgovej... ospravedlňujem sa ostatným, že ich touto myšlienkou zaťažujem. Môžete to dať do zápisnice, bodu rôzne alebo aj do interpelácií.       
   JUDr. Peter Bročka, LL.M., primátor mesta – rozumiem tomu, nastavíme si ten istý proces ako bolo stretnutie pre tému parkovania; v tom nie je žiadny problém. Ja len doplním. Pred časom sme kupovali nehnuteľnosť prázdneho, resp. nevyužitého objektu s pozemkom, kde už sa pripravuje zadanie na konkrétnu službu, čo môže doplniť kolega Horváth. Zároveň pripravujeme celkový nielen sociálny, ale i lokalitný program pre všetky naše pozemky, ktoré sú na Coburgovej a to, čo aj beží, verejné obstarávanie na zbúranie tej stavby, ktorá je vo fáze úplnej neopraviteľnosti, v ktorej bola už pred 15 rokmi; to nemá zmysel teraz rozvádzať a ktorá vlastne spôsobuje gro problémov aj v tejto časti, ak sa pozeráme napravo, smerom k areálu bývalej TAZ-ky. Stretnutie môžeme pripraviť a odovzdal slovo kolegovi Horváthovi. 
       Ing. arch. Ondrej Horváth, vedúci odboru – pán Holeček, musím Vás ubezpečiť, že lokalita Coburgova je u nás jedna s najväčšou prioritou a musím povedať, že dávame jej aj nadštandardne človeko hodín našej koncepcie. Dokonca je to tak, že na celú zónu Coburgova je vyhradený jeden referent, ktorý sa tomu nonstop venuje. Tak isto sme tu mali a možno Ste to zachytili aj zo sociálnych sietí, workshop na túto tému s medzinárodnou účasťou človeka, ktorý sa tu tri mesiace tejto lokalite venoval a tak isto vyhodnocujeme výsledky tohto workshopu alebo rezidencie. Takže tá priorita tam je, posúvame sa a tak ako povedal aj pán primátor, môžeme si kedykoľvek dať k tejto téme špecializované stretnutie, kde si povieme viac.                 
   JUDr. Peter Bročka, LL.M., primátor mesta – určite aj viceprimátorka Nemčovská je k dispozícii aj predtým, na konzultácie; aparát je k dispozícii.  
   Ďalšie pripomienky k materiálu na rokovaní mestského zastupiteľstva neboli vznesené. 

       Predsedajúci skonštatoval, že súčasťou materiálu sú dva návrhy uznesenia; o každom sa bude hlasovať osobitne. Zároveň podotkol, že s jeho  návrhom na doplnenie prvého uznesenia v kontexte s pozemkom, ktorý nadobúdame, sa stotožnil poslanec Krajčo, o čom sa bude tiež hlasovať.
       Hlasovaním (za 17, proti 0, zdržali sa 2, nehlasoval 1) bol prijatý návrh na doplnenie uznesenia, s ktorým sa stotožnil poslanec Krajčo.
       Hlasovaním (za 16, proti 0, zdržali sa 2, nehlasovali 2) bolo prijaté uznesenie MZ č. 371 v zmysle prerokovávaného materiálu a schváleného poslaneckého návrhu ako prvé v poradí. 
       Hlasovaním (za 17, proti 0, zdržali sa 2, nehlasoval 1) bolo prijaté uznesenie MZ č. 372 v zmysle prerokovávaného materiálu ako druhé v poradí.  




Materiál č. 2.3
[bookmark: _Hlk159571030]Zmena uznesenia MZ č. 747/2021 zo dňa 21.09.2021 k majetkovoprávnemu usporiadaniu pozemkov pod verejnoprospešnou stavbou „Prepojenie  cyklotrasy  Trnava Štrky — s cyklotrasou Bohdanovce -Špačince“
Spravodajca:  JUDr. Jana Tomašovičová

      Predmetom zmeny uznesenia je navýšenie kúpnej ceny za jednotlivé spoluvlastnícke podiely na pozemku parc. reg. C č. 10585/8 podľa geometrického plánu č. 91/2017 a pozemku parc. reg. C č. 10585/11 evidovaného na LV č. 13525, k. ú. Trnava, z pôvodnej sumy stanovenej znaleckým posudkom vo výške 6,75 eur/m2 na sumu 15 eur/m2. Predseda majetkovej komisie navrhol navýšenie kúpnej ceny z dôvodu, aby sa predišlo časovo náročnému vyvlastneniu predmetných pozemkov.
      Spoluvlastníčka pozemku parc. reg. C č. 10585/9 uvedená v písm. e) už s mestom uzatvorila kúpnu zmluvu, pričom kúpna cena vo výške podľa znaleckého posudku jej už bola vyplatená. 
       Spoluvlastníci uvedených pozemkov súhlasili s odpredajom svojich spoluvlastníckych podielov za podmienky, že mesto od nich zároveň odkúpi aj časť pozemkov parc. reg. E č. 1452/1 a 1454/2, k. ú. Trnava, od hranice pozemkov parc. reg. C č. 10585/8 a 10585/11, k. ú. Trnava, pod plánovanou cyklotrasou po hranicu pozemku parc. reg. E č. 1451, k. ú. Trnava, za kúpnu cenu 15 eur/m2. 
       Uvedený materiál sa predkladá na mimoriadne zasadnutie Mestského zastupiteľstva mesta Trnava z dôvodu, že vedenie mesta má záujem na urýchlenom majetkovoprávnom usporiadaní pozemkov pod plánovanou verejnoprospešnou stavbou cyklotrasy. 
  
       V závere spravodajskej správy uviedla, že medzičasom mestský úrad dostal geometrický plán, ktorý ešte nie je overený na katastri, ale máme preverené, že je zapísateľný a preto požiadala o spresnenie uznesenia, ktoré je súčasťou materiálu, v poslednom odseku, ktorý hovorí, že Mesto Trnava sa zaviaže do jedného roka uzatvoriť kúpnu zmluvu, ktorou odkúpi časť pozemku, ktorá sa pre týchto vlastníkov stane nepoužiteľná, pretože bude oddelená cyklotrasou. Takže navrhla upraviť túto časť podľa dodaného geometrického plánu s tým, že Mesto Trnava sa zmluvne zaviaže, že do jedného roka odo dňa uzatvorenia príslušnej kúpnej zmluvy odkúpi spoluvlastnícky podiel od tých spoluvlastníkov, ktorí sú uvedení pod písm. a, b, c, d/  podľa toho geometrického plánu je parc. č. 10585/15 o výmere 1780 m2  tak isto za tú kúpnu cenu 15,- eur za m2 a pod písm. b/ do jedného roka od uzatvorenia zmluvy od kúpy časť parc. 10585/16 vo výmere 20 m2  tak isto za 15,- eur za m2 ; spolu teda táto výmera tých pozemkov je 1800 m2 , čo vychádza 27 000,- eur spolu za tú výmeru. 
Poslanca Krajča požiadala o stotožnenie sa s predloženým návrhom, o ktorom sa potom môže hlasovať. 

       Mestská rada mesta Trnava postúpila materiál na rokovanie mestského zastupiteľstva bez pripomienok.

Rozprava:
       Bc. Marcel Krajčo, prvý zástupca primátora mesta – stotožnil sa s návrhom, ktorý bol predložený spracovateľom a predkladal ho ako poslanecký návrh.
       JUDr. Peter Bročka, LL.M., primátor mesta – uviedol, že mesto je v cieľovej rovinke, tesne pred cieľovou páskou. Podľa informácií, ktoré mám, kolega Krajčo ma ešte doplní, myslím si, že zostáva ešte posledný súhlas s využitím pozemku od Slovenskej správy ciest, pripadne od niekoho iného.
       Bc. Marcel Krajčo, prvý zástupca primátora mesta – doplnil, nakoľko tu dnes zaznel pojem „znalecký posudok“,  že v tomto prípade znalecký posudok hovorí o sume 7,- eur, zvyšovali sme to na 15,- eur. Žijeme v kapitalizme a keď túto cyklotrasu chceme niekedy dobudovať,  tak to bola tá hranica, pod ktorú majitelia pozemkov nechceli ísť. Samozrejme, mohli by sme využiť inštitút vyvlastnenia, ktorý by sa naťahoval neurčitú dobu. Pozemkový predaj ide od roku 2017, takže už v túto chvíľu sme v 7-ročnom vyjednávacom procese. Situácia je taká, môže ma doplniť aj poslanec Mráz, že dnes je už existujúca cyklotrasa Bohdanovce-Špačince, tento rok sa ide doplňovať Bohdanovce-Klčovany a koordinátorka z Trnavské samosprávneho kraja informovala o trase Boleráz-Smolenice. Nechceme zostať na chvoste, aby Trnava nebola napojená na Bohdanovce a práve týmto majetkovým vysporiadaním sa dostávame do úplného vlastníctva všetkých pozemkov. Chýba tam už len podpis Slovenskej správy ciest. Projektová dokumentácia pre stavebné povolenie je pripravená; v momente ako to SSC podpíše, v tomto roku by už mohlo byť aj právoplatné.         
       JUDr. Peter Bročka, LL.M., primátor mesta – tento rok je prelomový v napájaní najbližších dedín po hranicu nášho katastra, resp. jednotlivých mestských častí cyklotrasami, jednak v prípade mestských častí je to Modranka a v prípade obcí sú to Hrnčiarovce nad Parnou a sekundárne aj Bohdanovce a Špačince. To, čo bolo v čase, keď som sem prišiel, absolútna utópia, sa tento, resp. budúci rok stane realitou.    

        Ďalšie pripomienky k materiálu na rokovaní mestského zastupiteľstva neboli vznesené. 
       Hlasovaním (za 20, proti 0, zdržal sa 0, nehlasoval 0) bol prijatý návrh na doplnenie uznesenia, s ktorým sa stotožnil poslanec Krajčo.
       Hlasovaním (za 20, proti 0, zdržal sa 0, nehlasoval 0) bolo prijaté uznesenie MZ č. 373 v zmysle prerokovávaného materiálu a schváleného poslaneckého návrhu.

         Predsedníčka návrhovej komisie zrekapitulovala uznesenia prijaté na tomto rokovaní. Skonštatovala, že na rokovaní boli prijaté uznesenia od č. 367 do č. 373, vrátane.

        Následne predsedajúci – JUDr. Peter Bročka, LL.M., primátor mesta poďakoval prítomným poslancom za účasť a rokovanie 4. mimoriadneho zasadnutia Mestského zastupiteľstva mesta Trnava ukončil.
        
  



 
    

JUDr. Peter  Bročka, LL.M.		                       Ing. Katarína Koncošová, PhD.
           primátor mesta	                                                prednostka MsÚ 

     


           
Ing. Katarína Ďurková, PhD.                                       Ing. Marián Schwarz
          overovateľka 		 	                                      overovateľ





Mgr. Eva Lackovičová
       zapisovateľka

V Trnave dňa 6.3.2024 

